 

ORGANIZAREA ŞI FUNCŢIONAREA STATULUI

CETATEA VATICAN

 

1. Scurt istoric


Scaunul Apostolic a devenit o entitate teritorială treptat, dezvoltându-se mai ales după anul 395, când Împăratul roman Constantin a recunoscut Biserica Creştină ca organism corporativ. Terenurile Papalităţii au dobândit protecţia lui Carol Quintul, după ce Papa l-a încoronat ca Împărat Roman Sfânt, legitimând astfel uzurparea de către carolingieni a tronului merovingian. După anul 962 şi mai ales în timpul secolului al XI-lea, împăraţii ottonieni (Ducii de Bavaria) au dobândit, practic, controlul asupra statelor papale prin recunoaşterea supremaţiei teoretice a Papei. În anul 1807, Napoleon I a invadat statele papale. După ocuparea Romei în 1808, statele papale au fost anexate în întregime prin Decretul din 17 mai 1809, fiul lui Napoleon a fost declarat Rege al Romei, iar Papa a fost făcut prizonier.


Datorită influenţelor revoluţionare şi începuturilor “Risorgimento” care a condus la unificarea Italiei, Papa s-a refugiat în Regatul Napoli în 1848. Mazzini a proclamat Republica Romană. Cu ajutorul lui Napoleon al III-lea, Papa s-a întors la Roma în 1850 şi şi-a reluat teritoriile sale. În 1870, imediat după retragerea trupelor franceze, statele papale au fost anexate de către Italia. Legea italiană a garanţiilor din 1871 prevedea că Papa poate utiliza în mod liber palatele Vatican şi Lateran şi Castelul Gondolfo, acordându-i-se în plus şi libertatea de comunicare şi dreptul de a primi misiuni diplomatice acreditate la Sfântul Scaun. Simţindu-se la Vatican ca un prizonier, Papa a respins legea italiană a garanţiilor, ca o soluţie pentru ceea ce a devenit cunoscut sub numele de “chestiunea romană”. Puterea temporală a Sfântului Scaun fusese abrogată, cu toate că Papa continua să exercite suveranitatea sa spirituală ca Şef al Bisericii Catolice.


În timpul primului război mondial s-au căutat soluţii pentru rezolvarea chestiunii romane, potrivit cărora Sfântul Scaun intenţiona să dobândească putere temporală asupra unor teritorii incluzând Vatican şi care se extindeau până la râul Tibru, cu toate că Italia dorea să restrângă acest teritoriu numai la Vatican. La ll februarie 1929, Regele Italiei şi Sfântul Scaun au semnat Acordurile de la Lateran, potrivit cărora Sfântul Scaun dobândea teritoriul său actual. 


Statul Vatican a fost înfiinţat în vederea asigurării puterii temporale a Sfântului Scaun, care asigura o reală independenţă în raport cu oricare stat şi, prin aceasta, facilita misiunile religioase mondiale ale Sfântului Scaun. Destinul statului Cetăţii Vatican a devenit astfel dependent de existenţa Sfântului Scaun. 


După rezolvarea “chestiunii romane”, Sfântul Scaun şi-a extins relaţiile sale diplomatice considerabil şi, totodată, a participat, într-o formă corespunzătoare, la numeroase organizaţii şi conferinţe internaţionale.


În timpul celui de-al II-lea război mondial, Sfântul Scaun a declarat Cetatea Vatican teritoriu neutru.


Eforturile diplomatice ale Sfântului Scaun în politica mondială sunt disproporţionate în raport cu dimensiunea teritoriului său şi se datorează naturii deosebite a misiunilor sale religioase. Cu toate acestea, Cetatea Vatican rămâne un microstat care, ca şi alte asemenea state, s-a preocupat să stabilească o ordine legală şi relaţii cu un număr mare de state învecinate, pentru a-şi consolida astfel puterea temporală în teritoriul său.

 

2. Ordinea constituţională şi juridică

2.1. Forma de guvernământ


La 7 iunie 1929, după ratificarea Acordurilor de la Lateran şi intrarea lor în vigoare, Papa a promulgat şapte legi constituţionale care reglementau suveranitatea temporală a Papei în Cetatea Vatican. Potrivit primei legi - denumită legea fundamentală a Cetăţii Vatican -, “Suveranul Pontif, Şeful statului Cetatea Vatican, are puteri absolute legislative, executive şi judecătoreşti”. 


Papa este ales de către Sfântul Colegiu al Cardinalilor, care deliberează în conclav, în conformitate cu Sfintele Constituţii. Nu este obligatoriu ca Papa să fie Cardinal - deşi în practică, în mod curent, acesta este - şi el este ales pe viaţă. Începând din 22 octombrie 1978, Papa Ioan Paul al II-lea este Şeful statului Cetatea Vatican. În perioada cât Scaunul Papal este vacant, puterile legislative, executive şi judecătoreşti revin, prin delegare, Sfântului Colegiu al Cardinalilor (alin. 2 al art. 1 din legea fundamentală). Această autoritate legislativă poate fi utilizată numai în cazuri de urgenţă în perioada cât Scaunul Papal nu este ocupat, iar legile promulgate în acest fel îşi pierd valabilitatea dacă Papa nu le confirmă ulterior. De regulă, în perioada cât Scaunul Papal este liber, puterea legislativă revine, prin delegare, unei comisii restrânse a Cardinalilor.


Structura statului Cetatea Vatican nu este bazată pe separarea puterilor legislative, executive şi judecătoreşti. Cu excepţia anumitor domenii rezervate, Papa are dreptul să delege puterea sa legislativă altor instituţii. Până în 1952, anumite probleme erau delegate Guvernatorului Statului, care era numit de către Papă. Începând din 1952, funcţia de Guvernator al Statului este vacantă şi, în absenţa acestuia, sarcinile sale legislative şi executive au fost preluate de către Comisia Pontificală (conform legii nr. LXXII din 9 iunie 1952). Comisia Pontificală a fost înfiinţată în anul 1939 şi, în prezent, este alcătuită din şapte Cardinali numiţi de către Papă pentru un mandat de cinci ani. Începând din anul 1969, în conformitate cu legea nr. LI din 24 iunie 1969, Papa şi-a delegat direct Comisiei Pontificale competenţele sale legislative şi executive, exceptând domeniile rezervate. Aceasta poate solicita sfatul “Consulta” - care este compusă din douăzeci şi patru de experţi, incluzând şi persoane laice, numită de către Papă - în orice problemă legislativă. În plus, Consilierul General al Statului, numit de către Papă, este investit cu autoritate consultativă generală şi el trebuie să răspundă pentru activitatea sa în faţa Papei. În absenţa Guvernatorului, atât Papa cât şi Comisia Pontificală pot să-i solicite sfatul în cazurile prevăzute de art. 8 din legea fundamentală.


Domeniile legislative care sunt de competenţa exclusivă a Papei reprezintă prerogativele absolute pe care acesta le exercită cu privire la diferite organe şi tribunale ale Scaunului Apostolic, în conformitate cu Codul Legii Canonice, la tot ceea ce se referă la Curtea Sa, administrarea proprietăţii Sfântului Scaun, Biblioteca şi Arhivele Vaticanului, presa scrisă, librăriile, încheierea tratatelor şi relaţiile diplomatice şi la aprobarea bugetelor (art. 2-4 din legea fundamentală).


Absenţa Guvernatorului Statului nu împiedică Secretariatul Guvernatorului - “Governatorato” - de la adoptarea anumitor măsuri administrative pentru aplicarea legilor promulgate de către Papă sau de către Comisia Pontificală. În 1981, Comisia Pontificală a decretat că actele administrative care au efecte externe trebuie să fie semnate de către responsabilul delegat sau secretarul general şi validate de către Secretarul de Stat (conform Decretului nr. XXVI din 7 ianuarie1981). Măsurile disciplinare şi administrative sunt adoptate de către Cardinalul Preşedinte al Comisiei Pontificale, secretarul general sau delegatul special, în numele Comisiei Pontificale. “Governatorato” este, deci, organul administrativ care asistă Comisia Pontificală în executarea atribuţiilor sale. 


Exceptând domeniile rezervate Papei, competenţele legislative şi executive ale Comisiei Pontificale sunt restrânse şi de către sarcinile legislative şi executive ale Secretarului de Stat. Secretarul de Stat este un Cardinal numit de către Papă, care are atât funcţii interne cât şi externe. Dreptul Papei de reprezentare a Statului Vatican în faţa unor puteri străine este exercitat prin intermediul Secretarului de Stat (art. 3 din legea fundamentală). În mod obişnuit, acesta semnează tratatele cu terţe state în numele Cetăţii Vatican sau al Sfântului Scaun, documente care sunt apoi ratificate de către Papă. Secretarul de Stat are şi dreptul să acorde, în numele Suveranului Pontif, permise de rezidenţă - care conduc la obţinerea cetăţeniei Vaticanului - oricărei persoane care aparţine Curţii Papale. La 

1 aprilie 1984, Papa a delegat unele competenţe legislative Secretarului de Stat, ceea ce-i conferă acestuia posibilitatea să adopte legea privind organizarea statului Cetăţii Vatican (legea nr. CXIX din 21 noiembrie 1987).


Având în vedere aspectele prezentate, poate fi inferată concluzia că atribuţiile legislative, executive şi judecătoreşti delegate pot fi, în orice moment, anulate de către Papă, prin intermediul unei legi ulterioare şi astfel, toată puterea este preluată înapoi în propriile sale mâini. Delegarea atribuţiilor nu alterează faptul că întreaga putere este investită în Suveranul Pontif. 

2.2. Sistemul judiciar


Legea fundamentală a statului Cetatea Vatican prevedea o jurisdicţie civilă, penală şi administrativă exercitată, în parte, de către tribunale ecleziastice precum Sfântul Sinod Roman al Curţii Papale şi de către Tribunalul Suprem al Senioriei (art. 10-14). Legea din 1987 privind organizarea judecătorească a Cetăţii Vatican a introdus o strictă separare a tribunalelor ecleziastice şi temporale. De aceea, tribunalelor ecleziastice nu le mai revine de atunci sarcina de a face dreptate în cazuri civile, penale sau administrative, cu toate că anumite tribunale temporale continuă să fie alcătuite din Cardinali. 


Judecătorii tribunalelor temporale sunt numiţi de către Papă (alin. 1 al art. 7 şi art. 12 din legea organizării judecătoreşti). Aceştia sunt subordonaţi în exclusivitate legii, dar, din punct de vedere ierarhic, depind de Suveranul Pontif sau de alte organe cărora acesta le-a delegat puterea sa legislativă. Cu toate că judecătorii îşi fundamentează hotărârile numai pe prevederile legii, nu există nici o garanţie legală că aceştia sunt independenţi de Şeful Statului şi, în consecinţă, de puterea legislativă şi executivă. Fiecare judecător trebuie să depună un jurământ de credinţă şi supunere faţă de Suveranul Pontif (art. 9 din legea organizării judecătoreşti). Această supunere pare să fie datorată, totuşi, numai dacă Papa transmite dorinţele sale în forma unei legi. Cu excepţia Curţii de Casaţie, nu există norme generale care jalonează numirea unui judecător. Exceptând Judecătorul Unic, judecătorii nu trebuie în mod obligatoriu să fie cetăţeni ai Vaticanului; ei sunt fie clerici, fie persoane laice şi sunt, de obicei, bărbaţi catolici cu valenţe tehnice şi morale.


Puterea judecătorească generală aparţine celor patru instanţe: Judecătorul Unic, Tribunalul, Curtea de Apel şi Curtea de Casaţie, care administrează justiţia în numele Suveranului Pontif (art. 1 din legea organizării judecătoreşti). După cum s-a menţionat anterior, Judecătorul Unic trebuie să fie cetăţean al Vaticanului. Tribunalul este alcătuit dintr-un Preşedinte şi trei alţi judecători, dintre care unul funcţionează ca magistrat examinator sau ca judecător executiv. Şi Judecătorul Unic poate fi desemnat ca membru al Tribunalului. Tribunalul judecă un caz în cadrul unui colegiu compus din trei judecători (art. 4 din legea organizării judecătoreşti). 

Şi Curtea de Apel este alcătuită din Preşedinte şi alţi trei judecători; cazurile de care aceasta se ocupă sunt audiate de un complet de trei judecători. Judecătorii Curţii de Apel sunt numiţi de către Papă pentru un mandat de cinci ani (art. 12 din legea organizării judecătoreşti). Curtea de Casaţie cuprinde Preşedintele Tribunalului Suprem al Senioriei Apostolice şi alţi doi Cardinali ai aceluiaşi Tribunal Suprem, numiţi de către Preşedinte la începutul fiecărui an judecătoresc (art. 18 din legea organizării judecătoreşti).


Acţiunile civile care nu depăşesc o anumită valoare prestabilită şi acţiunile privind apărarea drepturilor de proprietate precum şi eventualele daune, sunt, în cazurile menţionate în art. 82 al Codului Italian de Procedură Civilă, de competenţa Judecătorului Unic (alin. 1 al art. 15 din legea privind izvoarele codului legal). În conformitate cu prevederile legii fundamentale, Judecătorul Unic înlocuieşte Preşedintele tribunalului de primă instanţă. Împotriva hotărârilor acestuia se face apel în faţa Tribunalului. Tribunalul înlocuieşte Curtea de primă instanţă în jurisdicţia temporală. Orice dispută civilă de competenţa Judecătorului Unic este audiată de către Tribunal, cu o posibilitate de apel în faţa Curţii de Apel (art. 10 din legea fundamentală). Curtea de Apel înlocuieşte Sfântul Sinod Roman al Curţii Papale în ce priveşte procedura civilă. Fiind a treia instanţă, Curtea de Casaţie hotărăşte, cu privire la plângerile privind greşeli şi erori procedurale de formă ale unei hotărâri pronunţate de a doua instanţă. Curtea de Casaţie înlocuieşte Tribunalul Suprem al Senioriei în ce priveşte procedura civilă.


Legislaţia civilă aplicabilă în Cetatea Vatican are trei izvoare de drept: Codul dreptului canonic, legile promulgate de către Suveranul Pontif sau alte autorităţi cărora acesta le-a delegat puterea sa legislativă şi dreptul italian (art. 1 şi 3 din legea privind izvoarele codului legal). În mod corespunzător, Codul civil al Regatului Italiei - în vigoare la 7 iunie 1929 - este aplicabil în Cetatea Vatican cu condiţia să nu contravină dreptului divin, principiilor generale ale dreptului canonic, Tratatului de la Lateran sau Concordatului şi ca acesta să fie aplicabil situaţiei existente în Cetatea Vatican (art. 3 din legea privind izvoarele codului legal). În plus, există anumite domenii specifice ale dreptului civil care rămân reglementate de către dreptul canonic, cum ar fi capacitatea de a îndeplini acte juridice, de a dobândi sau a dispune de proprietate, căsătoriile, adopţiile, registrele de cetăţenie şi de stare civilă şi înregistrarea ipotecărilor (art. 11, pct. a-j din legea privind izvoarele codului legal). Codul comercial italian - în vigoare la 7 iunie 1929 - este, în general, aplicabil şi la Cetatea Vatican, cu toate că, atunci când acordă permisiunea sa pentru o întreprindere comercială, Comisia Pontificală poate decide şi în alt mod (art. 12 din legea privind izvoarele codului legal). În cazul în care nici un izvor de drept nu conţine o reglementare juridică precisă sau dacă aceasta nu este aplicabilă, judecătorul are posibilitatea, în procesele civile, să-şi fundamenteze hotărârea pe preceptele dreptului divin şi natural, precum şi pe principiile generale ale dreptului canonic, ca şi când ar fi legiuitor (art. 22 din legea privind izvoarele codului legal).


Codul italian de procedură penală - valabil la 7 iunie 1929 - se aplică şi în Cetatea Vatican, cu condiţia generală să nu contravină dreptului divin, dreptului canonic sau Acordurilor de la Lateran (art. 13-15 şi 17 din legea privind izvoarele codului legal). Dacă Papa adoptă o lege considerată ca o interpretare sau amendare a Codului civil italian sau a Codului italian de procedură civilă, această lege are prioritate asupra vechilor coduri. În cazurile penale, infracţiunile definite “contravenţii” în Codul penal italian sau care se pedepsesc cu o amendă de până la 150.000 lire sunt judecate de către Judecătorul Unic. Codul penal poate să prevadă un apel în faţa Curţii de Apel. Dacă o infracţiune este calificată “delict” - în înţelesul Codului penal italian - Tribunalul va fi competent să audieze cazul în primă instanţă, cu posibilitate de apel în faţa Curţii de Apel. Curtea de Casaţie, ca a treia instanţă, poate fi sesizată pentru greşeli procedurale sau erori de formă ale sentinţei Curţii de Apel. În cazul unei infracţiuni penale temporale comise de către un Cardinal sau un Episcop, numai Curtea de Casaţie este competentă, cazul în speţă reprezentând şi subiect de consimţământ din partea Suveranului Pontif (art. 23 din legea organizării judecătoreşti). În cazul unui delict mixt, condamnabil atât din punct de vedere al legislaţiei penale temporale cât şi al Codului dreptului canonic, pedepsele pot fi cumulate sau poate fi impusă numai o pedeapsă temporală, dacă aceasta este considerată ca fiind suficientă. Pe teritoriul Cetăţii Vatican se află o închisoare care este rar utilizată. Suveranul Pontif îşi rezervă întotdeauna dreptul de a acorda graţieri, amnistieri, dispense sau scutiri şi comutări 

(art. 18 din legea fundamentală). Procurorul public este numit de către Papă sau, în cazul Curţii de Casaţie, de către Preşedintele Curţii de Casaţie, dintre membrii Tribunalului Suprem al Senioriei Apostolice (art. 13 şi 20 din legea organizării judecătoreşti). Cu toate că numai avocaţii Sfântului Sinod Roman al Curţii Papale pot pleda în tribunalele Vaticanului, Preşedintele Curţii de Apel poate autoriza acţiuni ale oricărui alt avocat (art. 24 din legea organizării judecătoreşti). Codul italian de procedură penală se aplică, în general, în Cetatea Vatican, aşa cum a fost suplimentat prin legi speciale ale Vaticanului privind procedura penală (art. 7 din legea privind izvoarele codului legal şi legile adiţionale L din 21 iunie 1969 şi LII din 10 ianuarie 1983). Codul penal italian din 1889 - valabil la 7 iunie 1929 - este izvorul legislaţiei penale a Cetăţii Vatican, atât timp cât nu contrazice dreptul divin, principiile generale ale dreptului canonic, Tratatul de la Lateran sau Concordatul şi este aplicabil situaţiei existente în Cetatea Vatican (alin. 1 al art. 3 şi 4 din legea privind izvoarele codului legal). Reforma Codului penal italian din 1942 nu a fost adoptată de către Cetatea Vatican. În afară de aplicarea generală a Codului penal italian din 1889, există reglementări penale specifice ale Vaticanului, care derogă de la Codul penal italian. Astfel, pe teritoriul Vaticanului, un atac la viaţa, siguranţa sau libertatea şefului statului sau şefului guvernului oricărui stat se pedepseşte la fel ca şi când atacul ar fi fost comis în statul victimei (prima frază a alin. 2 al art. 4 din legea privind izvoarele codului legal). Atacurile la viaţa, siguranţa sau libertatea Suveranului Pontif sunt pedepsite prin analogie cu un atac împotriva Regelui Italiei (a doua frază a alin. 2 al art. 4 din izvoarele codului legal). Există şi acte care sunt considerate penale numai în conformitate cu legea Vaticanului. De exemplu, cele referitoare la exportul de bunuri fără aprobare şi la importul acestora fără îndeplinirea formalităţilor. Mai mult, chiar dacă un act nu este condamnabil potrivit aplicării oricărei legi penale, poate fi, totuşi, impusă pedeapsa cu închisoarea de până la şase luni, dacă actul încalcă principiile religiei, ordinii publice sau siguranţei populaţiei sau proprietăţii (art. 23 din legea privind izvoarele codului legal). Principiul nullum crimen, nulla poena sine lege nu se aplică în mod strict în Cetatea Vatican. O justificare a încălcării acestui principiu ar putea fi faptul că statele mici precum Cetatea Vatican reprezintă acumulări mari de oameni şi bogăţii care pot constitui o ameninţare la adresa ordinii publice, precum şi faptul că se are în vedere şi prevenirea posibilelor scandaluri.


Dacă o decizie administrativă temporală, indiferent de organul care a adoptat-o încalcă, ameninţă să încalce sau nu recunoaşte dreptul unei persoane, pot fi iniţiate două acţiuni legale diferite. Prima posibilitate este de a prezenta acţiunea în faţa unui tribunal civil ordinar. Autorităţile judecătoreşti nu pot să anuleze, nici să modifice actul administrativ sau refuzul de a acţiona (art. 15 din legea fundamentală). Tribunalele nu pot să suspende efectele actului administrativ, nici să ceară instituţiei administrative în chestiune să distrugă efectele negative ale acţiunii ei. Tribunalele pot numai să declare că un act administrativ este ilegal şi să stabilească o despăgubire pentru orice pagubă care s-a produs. Al doilea recurs poate fi adresat, în termen de 30 zile de la publicarea sau notificarea măsurii, Suveranului Pontif, prin intermediul Consilierului General al Statului (art. 16 din legea fundamentală şi art. 3 din legea organizării administrative). Acesta face cunoscute Papei opiniile sale referitoare la un anumit caz, în vederea adoptării hotărârii finale. O asemenea acţiune legală prezintă avantajul că un caz poate fi judecat şi în esenţă şi că efectele măsurii în dispută pot fi suspendate, precum şi pe acela că Suveranul Pontif poate înlocui măsura cu propriile sale măsuri. Mai mult decât atât, Suveranul Pontif are, în orice moment, dreptul de a anula, revoca sau modifica orice ordin care provine de la o autoritate administrativă, dacă acesta este contrar legilor sau reglementărilor generale sau sociale (art. 2 din legea organizării administrative). Utilizarea unuia din cele două remedii legale împotriva deciziilor administrative exclude recurgerea la celălalt.


Supremaţia Suveranului Pontif în materii judiciare îşi găseşte reflectarea în regula potrivit căreia, în toate cazurile civile sau penale, Papa are posibilitatea, pe parcursul etapelor procesului, să repartizeze examinarea şi judecarea unei comisii speciale, împuternicită să dea un verdict în conformitate cu prevederile legale şi să excludă orice alt recurs ulterior la un apel (art. 17 din legea fundamentală). Având în vedere această prerogativă generală a Suveranului Pontif, precum şi faptul că, primordial, prerogativele legislative şi executive sunt investite în el, se poate conchide că jurisdicţia Cetăţii Vatican nu este strict independentă de autorităţile legislative şi executive.

2.3. Situaţia drepturilor omului


Sfântul Scaun este parte semnatară la Convenţia privind statutul refugiaţilor din 1951 şi la Convenţia privind drepturile copilului din 1989. La ambele convenţii, Sfântul Scaun a formulat rezerve referitoare la aplicarea acestora numai în măsura în care, anumite stipulări sunt compatibile, în practică, cu natura specială a statului Cetăţii Vatican şi nu aduc prejudicii legislaţiei sale privind cetăţenia, dreptul de intrare şi de sejur. Astfel, cetăţenia şi permisul de intrare sau de rezidenţă pot fi retrase de către Suveranul Pontif sau de către organul căruia acesta îi deleagă puterea, în orice moment, în mod discreţionar. Mai mult, descendenţilor rezidenţilor din Cetatea Vatican nu li se permite să domicilieze în Cetatea Vatican dacă Suveranul Pontif decide astfel, având în vedere extinderea limitată a teritoriului. Nici un stat nu a formulat obiecţii faţă de rezervele Sfântului Scaun la aceste convenţii. În afara acestora, nici o altă convenţie privind drepturile omului nu se aplică pe teritoriul Cetăţii Vatican. Natura specială a Cetăţii Vatican a condus la situaţia juridică conform căreia drepturile omului general acceptate nu sunt expuse în lege în mod explicit ci, în mod curent, acestea constituie subiect al unei autorizări de către puterea executivă. Corelaţia strânsă dintre Cetatea Vatican şi Sfântul Scaun implică principiul că rezidenţii şi cetăţenii Cetăţii Vatican constituie subiect al autorităţii Sfântului Scaun şi deci nu statul are ultimul cuvânt în ce priveşte cetăţenii şi locuitorii săi. Indiferent cât de justificabil ar putea fi acest principiu din punct de vedere al doctrinei Sfântului Scaun şi al dreptului canonic, Cetatea Vatican acţionează şi ca o persoană juridică în comunitatea statelor şi este, de aceea, subiect al dreptului internaţional, care include drepturile generale ale omului.


Ratificarea de către Cetatea Vatican a unor convenţii referitoare la drepturile omului precum Pactul internaţional privind drepturile civile şi politice şi Convenţia europeană a drepturilor omului ar putea, totuşi, să nu fie fără efect pentru situaţia internă a drepturilor omului. S-ar putea formula aserţiunea că libertatea religioasă nu poate fi pe deplin exercitată în condiţiile în care nu este suplimentată de libertatea de exprimare şi de cea a întrunirilor. În prezent, aceste două libertăţi ulterioare sunt dependente de autorizarea de către Comisia Pontificală. Nici un material tipărit nu poate fi distribuit în Cetatea Vatican fără autorizare din partea Comisiei Pontificale, ceea ce constituie o limitare a libertăţii de expresie (art. 8 din legea siguranţei publice), iar întrunirile private sunt interzise, din aceleaşi motive, dacă “maschează” întruniri publice (art. 4 din legea siguranţei publice). În plus, nu poate fi constituită nici o asociere fără autorizare de către Comisia Pontificală. Interdicţia privind materialele tipărite, adunările şi asociaţiile contrare dreptului canonic şi doctrinei Bisericii Catolice în general decurge din dreptul canonic.


Străinii şi cetăţenii Vaticanului nu sunt, în toate cazurile, egali în faţa legii. Străinii pot fi arestaţi pentru orice delict (art. 8 din legea privind izvoarele codului legal), în timp ce cetăţenii Vaticanului pot fi reţinuţi numai dacă presupusul delict poate fi pedepsit cu închisoarea.


Nu există libertate absolută de mişcare în Cetatea Vatican, deoarece permisiunea de intrare este acordată numai pentru anumite părţi ale teritoriului, iar o persoană rezidentă în Cetatea Vatican are nevoie de o scrisoare de găzduire, care poate fi revocată sau modificată în orice moment (art. 12 şi respectiv, art. 20 din legea privind dreptul de cetăţenie şi de sejur). Legea permite şi o anumită imixtiune în viaţa de familie a cetăţenilor Vaticanului. Membrilor unei familii rezidente în Cetatea Vatican li se poate refuza, în orice moment, dreptul la rezidenţă, datorită dimensiunilor restrânse ale teritoriului, dar, în toate cazurile, fiii acestor familii trebuie, în mod obişnuit, să părăsească Cetatea Vatican la vârsta de 25 ani, iar fetele cu prilejul căsătoriei (art. 4 (b), (c) şi art. 17 (a) din legea privind dreptul de cetăţenie şi de sejur). 

Drepturile omului anterior menţionate pot fi restrânse prin lege dacă această necesitate este impusă de cerinţa protejării siguranţei publice, ordinii, sănătăţii sau moralităţii sau de imperativul protejării drepturilor şi libertăţilor fundamentale ale celorlalte persoane. În Cetatea Vatican, majoritatea drepturilor şi libertăţilor fundamentale sunt subordonate unei autorizări prealabile din partea Comisiei Pontificale, determinat de raţiuni de sănătate, ordine şi moralitate publică, raţiuni pentru care Comisia Pontificală are şi dreptul general de a lua orice măsură pentru menţinerea acestora (securitate, ordine şi moralitate publică).

 

3. Relaţiile cu celelalte state

3.1. Relaţiile cu Sfântul Scaun


Sfântul Scaun nu este un stat în conformitate cu dreptul internaţional, dar are personalitate juridică internaţională proprie care-i permite să întreprindă acţiuni internaţionale precum încheierea tratatelor şi menţinerea relaţiilor diplomatice. Ca o consecinţă decurgând din principiul că Cetatea Vatican este subordonată existenţei Sfântului Scaun, acesta este, în general, cel care se ocupă de reprezentarea internaţională, chiar dacă actele sale pot produce efecte pentru teritoriul Cetăţii Vatican. Art. 3 al Tratatului de la Lateran - semnat între Italia şi Sfântul Scaun la 11 februarie 1929 - statuează că Italia recunoaşte deplina posesie a puterii exclusive şi absolute şi jurisdicţia suverană a Sfântului Scaun asupra Vaticanului. 


Cu toate că Sfântul Scaun are deplină suveranitate în raport cu Cetatea Vatican, acesta nu reprezintă guvernul statului Cetăţii Vatican. Potrivit Codului legii canonice, Sfântul Scaun cuprinde Suveranul Pontif, Curia Romană şi tot ceea ce rezultă din dreptul natural sau din acest context. Curia Romană include: Secretarul de Stat, Consiliul pentru probleme ecleziastice publice, Congregaţiile Sacre (comisii ale Cardinalilor cu sarcini specifice), tribunalele ecleziastice şi alte instituţii, aşa cum sunt acestea definite prin legi speciale. Suveranul Pontif şi Secretarul de Stat constituie elemente pe care Sfântul Scaun şi instituţiile guvernamentale ale Cetăţii Vatican le au în comun. Comisia Pontificală, “Consulta”, Consilierul General al Statului şi organele juridice seculare care sunt separate de tribunalele ecleziastice începând din 1987 nu pot fi considerate ca parte a Sfântului Scaun, deoarece nu sunt incluse în Curia Romană prin legi speciale şi nu aparţin Sfântului Scaun prin dreptul natural sau prin contextul datorat misiunilor lor seculare exclusive. Ca o consecinţă, dacă statul Cetăţii Vatican ar dispare, instituţiile guvernamentale ale Cetăţii Vatican ar înceta, de asemenea, să funcţioneze, exceptând Suveranul Pontif şi Secretarul de Stat, care sunt organe ale Sfântului Scaun. De aceea, Cetatea Vatican şi Sfântul Scaun sunt două persoane juridice dintre care prima a fost înfiinţată pentru mai buna funcţionare a celei de-a doua. Sfântul Scaun poate întreprinde acţiuni internaţionale în numele Cetăţii Vatican, care vor fi aplicabile în teritoriul Vatican, deoarece atât relaţiile externe ale Cetăţii Vatican cât şi ale Sfântului Scaun sunt întreţinute şi menţinute de Suveranul Pontif în colaborare cu Secretarul de Stat. Papa este cel care, în calitate de Şef al Bisericii Romano-Catolice şi de Şef al Guvernului Vatican, decide cu privire la relaţiile ierarhice dintre Sfântul Scaun şi Guvernul Vatican. Dat fiind faptul că Cetatea Vatican este în serviciul Sfântului Scaun, supremaţia autorităţii Sfântului Scaun asupra Guvernului Vatican nu poate fi afectată. Sfântul Scaun reprezintă o persoană juridică internaţională, independent de orice exercitare a suveranităţii temporale asupra unui anumit teritoriu.

3.2. Politica externă


Politica externă a Sfântului Scaun şi, deci, în mod inerent şi cea a Cetăţii Vatican, se bazează pe două principii esenţiale şi anume:

1. Diplomaţia creştină - Poziţia internaţională a Sfântului Scaun este fundamentată pe apărarea valorilor romano-catolice, care includ doctrina dreptului divin. Dreptul divin, stabilit de Dumnezeu, include dreptul divin natural - care decurge din ceea ce este conform valorilor naturale - şi dreptul divin pozitiv - care emană din instituţiile Sfântului Scaun. În consecinţă, Sfântul Scaun se opune utilizării forţei şi se pronunţă în favoarea rezolvării paşnice a disputelor, precum şi în favoarea solidarităţii între naţiuni, drepturilor omului şi prosperităţii omenirii. Supremaţia dreptului divin este absolută. Astfel, Sfântul Scaun nu va respecta regulile dreptului internaţional dacă acestea contravin normei divine. Eforturile diplomatice ale Sfântului Scaun sunt focalizate atât pe problemele mondiale, cât şi pe problemele referitoare la relaţiile dintre un stat şi Biserica Catolică.


2. Neutralitatea - În art. 24 al Tratatului de la Lateran, Sfântul Scaun precizase că va rămâne străin oricăror dispute între alte state precum şi congreselor internaţionale organizate cu acest scop, cu excepţia cazului în care părţile rivale ar face apel simultan la misiunea de pace. Această neutralitate proclamată unilateral a fost recunoscută în timpul celui de-al 

II-lea război mondial de către Italia, Germania şi Puterile Aliate. Principiul neutralităţii implică în practică o nealiniere la anumite blocuri sau grupe de state, dar nu înseamnă şi inactivism. Sfântul Scaun trebuie să intervină, dacă dreptul divin ordonă o asemenea acţiune. Acţiunile sale internaţionale nu sunt inspirate, în primul rând, de dorinţa de a rămâne neutru, ci de valorile morale prescrise ale dreptului divin.

 

 

 

3.3. Relaţiile cu Italia

3.3.1. Suveranitatea teritorială

Fundamentul poziţiei independente a Cetăţii Vatican şi a Sfântului Scaun faţă de Italia a fost stabilit în Acordurile de la Lateran din 

11 februarie 1929, care cuprind Tratatul de la Lateran - cu cele patru anexe aferente - şi un Concordat. Concordatul iniţial a fost înlocuit cu un nou Concordat, la 18 februarie 1984. În Preambulul Tratatului de la Lateran se precizează că acesta urmăreşte să garanteze Sfântului Scaun independenţa absolută în îndeplinirea înaltelor sale misiuni în lume. Italia recunoaşte suveranitatea absolută şi exclusivă a Sfântului Scaun faţă de Cetatea Vatican, ceea ce implică faptul că nu poate exista nici o imixtiune din partea guvernului italian şi că în interiorul Cetăţii Vatican nu există altă autoritate decât Sfântul Scaun (art. 3 şi 4 ale Tratatului de la Lateran). Un regim special se aplică Pieţei Sfântul Petru. Pe durata orelor de acces ale publicului, poliţia italiană poate pătrunde în Piaţa Sfântul Petru până la baza treptelor care conduc la Basilica Sfântul Petru (alin. 1 al art. 3 al Tratatului de la Lateran). Când Piaţa nu este deschisă publicului, ea constituie subiect al autorităţii poliţiei de corp a Vaticanului. Totodată, Sfântul Scaun posedă un număr de clădiri în afara Cetăţii Vatican, care se află în teritoriul italian, dar sunt exceptate de la legislaţia exproprierii şi fiscală italiană. Aceste clădiri sunt înscrise în anexele Tratatului de la Lateran şi unele din ele se bucură de aceeaşi imunitate precum cea recunoscută de dreptul internaţional localurilor agenţilor diplomatici ai statelor străine (art. 14-16 şi anexele 2-3 ale Tratatului de la Lateran). Tratatul de la Lateran prevede şi faptul că, în conformitate cu reglementările dreptului internaţional, forţelor aeriene şi de orice fel li se interzice survolarea teritoriului Vatican (alin. 2 al art. 7 al Tratatului de la Lateran). Italia se obligă să furnizeze Vaticanului posibilitatea comunicaţiilor navale şi feroviare (art. 6 al Tratatului de la Lateran). 

3.3.2. Reprezentarea diplomatică


Prima nunţiatură pontificală a fost cea de la Veneţia, din anul 1500. Diplomaţia papală înfloreşte în special în secolul al XVII-lea şi după Congresul de la Viena. La sfârşitul anului 1991, Sfântul Scaun avea relaţii diplomatice cu 134 de state la nivel de nunţiu sau delegat apostolic. În virtutea Tratatului de la Lateran, Italia recunoaşte Sfântului Scaun dreptul activ şi pasiv de a întreţine relaţii diplomatice chiar cu state cu care Italia nu are contacte diplomatice. Misiunile diplomatice ale guvernelor străine se bucură în teritoriul italian de imunităţi diplomatice potrivit dreptului internaţional (alin. 1 al art. 12 al Tratatului de la Lateran). Aceasta se aplică şi corespondenţei diplomatice. Relaţiile diplomatice dintre Sfântul Scaun şi Italia sunt stabilite la nivel de nunţiu apostolic şi, respectiv, ambasador 

(alin. 2 al art. 2 al Tratatului de la Lateran). Relaţiile diplomatice sunt întotdeauna stabilite în numele şi în interesul Sfântului Scaun, nu al Cetăţii Vatican. Corpul diplomatic al Sfântului Scaun este reglementat de dreptul canonic şi este structurat pe trei ranguri diplomatice: nunţiul apostolic - care este şeful general al misiunii, cu grad de ambasador, nunţiul interimar - care acţionează ca nunţiu în absenţa acestuia din urmă - şi delegatul apostolic care este reprezentantul personal, fără caracter diplomatic, al Suveranului Pontif. Un nunţiu apostolic este, de regulă, acreditat într-un stat care recunoaşte reprezentantului Înaltului Scaun prioritatea cerută de protocol faţă de corpul diplomatic, iar în statele care nu recunosc acest lucru este acreditat un pronunţiu. Începând din 1942, Sfântul Scaun nu mai trimite pronunţiu, ci numai nunţiu apostolic, independent de faptul că statul de primire consideră nunţiul ca decan al corpului diplomatic. Art. 16, alin. 3 al Convenţiei de la Viena privind relaţiile diplomatice (1961) stabileşte că reprezentanţilor Sfântului Scaun li se poate acorda prioritate faţă de corpul diplomatic considerat ca entitate, dacă acest fapt a fost acceptat în practică de către statul de primire. Înainte de Congresul de la Viena din 1815, toţi reprezentanţii Papei erau consideraţi decanii corpurilor diplomatice. Reglementările privind prioritatea agenţilor diplomatici anexate la Tratatul Congresului de la Viena din 9 iunie 1815 fundamentează prioritatea ca rang şi potrivit datei de sosire oficială a agenţilor diplomatici, dar lasă neschimbată prioritatea reprezentanţilor Papei. Siria, Suedia, Turcia, Zair, Zambia şi Uganda nu acordau asemenea prioritate trimişilor Sfântului Scaun şi de aceea primeau un pronunţiu. Agenţii diplomatici ai Sfântului Scaun îşi păstrează în străinătate cetăţenia Vatican, dacă au rezidenţa legală în Cetatea Vatican. Cetăţenii de naţionalitate italiană care sunt reprezentanţi diplomatici papali sunt consideraţi ca având rezidenţa permanentă în Cetatea Vatican. Agenţilor diplomatici ai Sfântului Scaun le revin două sarcini principale: misiunea diplomatică propriu-zisă în statele de primire şi misiunea ecleziastică faţă de Biserica Catolică locală, care include puterea de intervenţie la numirea episcopilor şi în procesul de luare a deciziei de către aceştia. Delegatul apostolic nu are misiune diplomatică, dar controlează condiţiile bisericilor catolice locale în general şi-l informează în acest sens pe Papă. Misiunile diplomatice pe care le primeşte Sfântul Scaun sunt, întotdeauna, la nivel de ambasador, dar ele nu-şi au rezidenţa în Cetatea Vatican. Dublul mandat al misiunilor diplomatice ale Sfântului Scaun, sarcina diplomatică şi ecleziastică, explică faptul că relaţiile diplomatice nu au fost stabilite niciodată de către Statul Cetăţii Vatican, ci de către Sfântul Scaun.

3.3.3. Legislaţia italiană

Izvoarele de principiu ale codului legal al statului Cetatea Vatican le reprezintă Codul dreptului canonic şi legile promulgate de Suveranul Pontif sau de către autorităţile cărora acesta le-a delegat competenţele sale legislative (art. 1 din legea privind izvoarele codului legal). Orice alte domenii juridice care nu au fost reglementate în acest fel vor fi guvernate de către legislaţia italiană atât timp cât nici o lege canonică sau altă lege a Vaticanului nu a fost adoptată în această materie (art. 3 din legea privind izvoarele codului legal). Acest principiu reflectă dorinţa respectării anumitor legi italiene aplicabile înainte de soluţionarea “chestiunii romane” şi prevenirii posibilelor conflicte de legi. Legislaţia italiană în vigoare în Cetatea Vatican nu poate în nici un fel să contravină preceptelor dreptului divin, principiilor generale ale dreptului canonic sau reglementărilor Tratatului de la Lateran şi Concordatului şi trebuie să fie aplicabilă situaţiei existente în Cetatea Vatican (art. 3 din legea privind izvoarele codului legal). Nu se aplică la situaţia existentă în Cetatea Vatican reglementările comerciale şi administrative italiene privind navigaţia internă. Cu toate acestea, Cetatea Vatican are o reglementare privind navigaţia maritimă sub pavilion Vatican. In general, legislaţia italiană se aplică în Cetatea Vatican potrivit regulilor de interpretare ale dreptului canonic. Legislaţia italiană aplicabilă poate fi clasificată în reguli menţionate în mod expres în legile constituţionale ale Cetăţii Vatican şi legi italiene nespecifice, care acoperă un vid de legislaţie. Prima categorie constă în legislaţie italiană în vigoare la 7 iunie 1929, în momentul promulgării legilor constituţionale, în timp ce cea de-a doua categorie nu este specificată în mod expres şi constă în legile promulgate de către Regatul Italiei (prima frază a art. 3 din legea privind izvoarele codului legal). 


Dintre legile italiene explicit menţionate care sunt implementate în Cetatea Vatican, trebuie amintite Codul civil, Codul comercial, Codul de procedură civilă, Codul penal şi Codul de procedură penală. Trebuie totodată menţionat faptul că, în anumite cazuri, legislaţia penală a Vaticanului va fi aplicată de către tribunale italiene, chiar dacă nu coincide în mod necesar cu Codul penal italian. O asemenea situaţie ar apare dacă Sfântul Scaun ar cere Italiei să pedepsească suspecţii care au comis o infracţiune pe teritoriul Vatican. Acest mandat este prevăzut în Tratatul de la Lateran (art. 22). În plus, autorul unei infracţiuni comise în Cetatea Vatican care se refugiază în teritoriul italian - care, în acest caz include şi Piaţa Sfântul Petru când este deschisă publicului - este judecat de tribunalele italiene potrivit legilor penale ale Vaticanului, dar cu respectarea regulilor de procedură italiene. Alte legi italiene utilizate în mod expres în Cetatea Vatican se referă, printre altele, la expropriere, antichităţi şi valori artistice deosebite, proprietate intelectuală, căi ferate, aviaţie, motocare, boli contagioase, igienă, securitatea şi siguranţa persoanelor şi a proprietăţii 

(art. 20 din legea privind izvoarele codului legal). Personalul angajat în statul Cetatea Vatican depinde de Institutul italian de securitate socială în ce priveşte pensiile şi securitatea sa socială (art. 8 din legea privind organizarea economică, comercială şi profesională şi art. 4 din Decretul 

nr. LVIII al Comisiei Pontificale privind personalul salariat al “Governatorato”). În toate situaţiile, reglementările italiene privind organizarea publică, salarizarea funcţionarilor publici şi a angajaţilor, forţele armate şi sistemul fiscal sunt excluse din ordinea legală a Vaticanului (alin. 1, pct. d al art. 20 din legea privind izvoarele codului legal). 

Având în vedere aspectele prezentate, se poate conchide că legislaţia italiană este aplicabilă în Cetatea Vatican numai în virtutea unei dorinţe a Vaticanului şi poate fi, în orice moment, înlocuită în mod unilateral cu o reglementare proprie Vaticanului.

3.3.4. Concordatul


Pe lângă Tratatul de la Lateran, Italia şi Sfântul Scaun au încheiat şi Concordatul de la Lateran din 11 februarie 1929, care a fost înlocuit de un alt Concordat semnat la 18 februarie 1984 (intrat în vigoare la 3 iunie 1985). Argumentele care au condus la amendarea Concordatului de la Lateran sunt extrem de relevante în ce priveşte relaţiile dintre cele două state. Art. 7 al Constituţiei Italiei din 1947 statuează că relaţiile dintre statul italian şi Biserica Catolică sunt reglementate de Acordurile de la Lateran, care pot fi modificate de către ambele părţi, fără o revizuire constituţională. Art. 1 al Tratatului de la Lateran stabilea că religia romano-catolică era unica religie în statul italian. Parlamentul italian considera că noul climat politic al Italiei după dispariţia regimului fascist urmat de o greu instaurată democraţie, precum şi schimbările iniţiate de către cel de-al doilea Consiliu al Vaticanului din 1965 justificau amendarea Concordatului de la Lateran din 1929. De aceea, în 1967 a fost adoptată o moţiune în Parlamentul italian care invita Guvernul să revizuiască Acordurile de la Lateran. Motivele explicite ale acestei moţiuni se referă la adaptarea Concordatului la anumite principii constituţionale italiene cum ar fi egalitatea în faţa legii, libertatea de conştiinţă şi libera educaţie şi crearea unor garanţii mai bune pentru a exclude imixtiunea Bisericii Catolice în disputele dintre partidele politice italiene. Moţiunea parlamentară insista ca prevederile Tratatului de la Lateran - care nu avea caracterul unui Concordat - să rămână neschimbate şi ca existenţa statului Cetăţii Vatican să nu fie pusă în discuţie. Negocierile au fost pregătite în 1968 de către o comisie de examinare, dar s-au desfăşurat în mod efectiv din 1976 până în 1983. Pe lângă anumite reforme privind poziţia instituţiilor ecleziastice în Italia referitoare la impozitare, educaţie şi condiţiile pentru celebrarea căsătoriilor, noul Concordat reiterează faptul că statul şi Biserica Catolică sunt, fiecare potrivit propriei sale ordini, independente şi suverane (art. 1). Acest principiu a fost avut în vedere, în primul rând, pentru a exclude imixtiunea Bisericii Catolice în viaţa politică a Italiei şi, în al doilea rând, pentru a elimina art. 1 al Tratatului de la Lateran din 1929, potrivit căruia religia romano-catolică este religia statului (pct. 1 al Protocolului Adiţional al Concordatului din 1984). Astfel, în Italia, statul şi Biserica Catolică erau separate. Independenţa Bisericii Catolice şi, în consecinţă, a Sfântului Scaun erau expres reafirmate, în timp ce existenţa statului Cetăţii Vatican rămânea neafectată.

3.4. Relaţiile cu alte state


Exceptând relaţiile cu Italia, relaţiile cu celelalte state se bazează pe principiul că Sfântul Scaun doreşte să stabilească contacte cu alte state indiferent de religia sau concepţiile filosofice ale acestora, cu condiţia ca ele să fie gata să asigure Bisericii un grad rezonabil de libertate în exercitarea misiunii sale şi să respecte drepturile fundamentale ale omului.


Poziţia altor state faţă de Sfântul Scaun depinde, în general, de politica acelor state faţă de Biserica Catolică şi, de aceea, de raţiuni atemporale, exceptând anumite perioade ale istoriei, cum ar fi primul şi al doilea război mondial, în timpul cărora contactele cu Sfântul Scaun au fost menţinute în scopuri diplomatice. De la încheierea Tratatului de la Lateran, numărul misiunilor diplomatice ale Sfântului Scaun a crescut (în 1929, Sfântul Scaun avea relaţii diplomatice cu 37 state faţă de 134 în 1991). Tratativele privind relaţiile dintre Sfântul Scaun şi alte state capătă, în mod obişnuit, forma unui Concordat şi nu a unei convenţii temporale.


Poziţia internă a statului faţă de Biserica Catolică a influenţat relaţiile diplomatice cu Marea Britanie, SUA şi Elveţia. Relaţiile cu Marea Britanie au fost deteriorate de schisma lui Henry al VIII-lea din 1529 şi tradiţia anticatolică ulterioară, cu toate că în acest timp erau trimise misiuni diplomatice sau delegaţi apostolici. În prezent, Sfântul Scaun a acreditat în Marea Britanie un nunţiu apostolic. 


Constituţia SUA se bazează pe o strictă separare a Bisericii de Stat, ceea ce implică faptul că nici Executivul nici Congresul nu pot decide în probleme religioase. Misiunea SUA în Statele Papale între 1847 şi 1868 era competentă numai în ce priveşte problemele diplomatice. După această perioadă, datorită lobby-urilor anticatolice, nici o relaţie diplomatică nu a fost stabilită, deşi un reprezentant personal al Preşedintelui era trimis la Sfântul Scaun în perioada 1939-1950. Relaţii diplomatice permanente cu SUA au fost stabilite în anii ’80.


Elveţia este o ţară neutră din punct de vedere religios, chiar dacă, separat, cantoanele pot avea o religie oficială. Relaţii diplomatice cu Sfântul Scaun au fost stabilite în timpul celui de-al doilea război mondial şi, începând din anii ’80, a fost acreditat un nunţiu apostolic. 


Relaţiile dintre Sfântul Scaun şi statele africane care şi-au dobândit recent independenţa sunt caracterizate tot de recunoaşterea noilor state, cu condiţia ca acestea să asigure o anumită libertate Bisericii Catolice şi ca valorile spirituale să fie recunoscute.


Relaţiile dintre Sfântul Scaun şi ţările comuniste au fost mult afectate după 1918, datorită confiscării proprietăţilor bisericii şi persecutării clericilor. Libertatea religioasă în ţările comuniste a fost în mod considerabil restrânsă. Relaţiile diplomatice cu Uniunea Sovietică au fost rupte în 1917 (chiar înainte de 1917, la St. Petersburg erau trimişi numai nunţii extraordinari şi nu misiuni permanente). In 1922, Sfântul Scaun a trimis o misiune specială în URSS pentru a ajuta victimele foametei de după primul război mondial, dar aceste acţiuni au încetat în 1924, când URSS a dorit ca misiunea să se transforme într-una permanentă, astfel nemaiacordându-se imunitate. La Conferinţa Ligii Naţiunilor cu privire la statele Est-Europene, Sfântul Scaun a încercat să mobilizeze comunitatea internaţională împotriva statelor comuniste şi să refuze cooperarea cu acestea, exceptând cazurile în care era permis un anumit grad de libertate religioasă. 


Totuşi, această poziţie nu a fost urmată şi ateismul comunist a fost condamnat de Papă în Enciclica din 19 martie 1937. Poate fi, totuşi, constatată o anumită destindere în anii ’60, perioadă în care unii episcopi sovietici aveau posibilitatea să participe la al doilea Consiliu al Vaticanului din 1965. Mai mult, Sfântul Scaun a încercat să încheie un concordat cu Ungaria în 1964 şi cu Iugoslavia în 1966. După ce Cuba a devenit un stat comunist, relaţiile diplomatice cu Sfântul Scaun au fost menţinute aşa cum fuseseră în momentul stabilirii lor în 1935. Înainte de a stabili relaţii diplomatice, Sfântul Scaun cerea un minim grad de libertate religioasă în ţările comuniste. Astfel, atunci când aceste condiţii păreau a fi întrunite, Sfântul Scaun a acreditat un nunţiu apostolic în URSS la 7 iunie 1990, după ce primise un ambasador extraordinar şi plenipotenţiar al URSS la 15 martie 1990. Aceste relaţii diplomatice au fost continuate în 1991 cu republicile ex-sovietice ulterioare. Totodată, trebuie menţionat faptul că, eforturile diplomatice ale Sfântului Scaun sunt solicitate de către state pentru ca acesta să acţioneze ca mediator în teritoriile disputate. Astfel, medierea de către Sfântul Scaun a condus în 1885 la un acord între Germania şi Spania referitor la Insulele Caroline şi la încheierea disputei teritoriale privind Canalul Beagle între Argentina şi Chile, mediere care a început în 1979.

4. Relaţiile cu organizaţii internaţionale

4.1. ONU


Statul Cetatea Vatican sau Sfântul Scaun au statut de membru într-un număr de comisii specializate ale ONU. Sfântul Scaun a fost cel care a încheiat întotdeauna tratate şi a devenit membru al unei organizaţii internaţionale, cu toate că în mod expres, ca parte semnatară sau membru era menţionat statul Cetatea Vatican. De fapt, Sfântul Scaun este cel care semnează tratatele, în numele statului Cetatea Vatican şi care reprezintă Cetatea Vatican. Sfântul Scaun a dobândit statutul de observator permanent atât într-un număr de organizaţii specializate ale ONU cât şi în Organizaţia propriu-zisă. Sfântul Scaun acordă importanţă statutului său de observator permanent pentru anumite motive. În primul rând, acesta îi asigură libertatea spirituală, fără a fi subordonat votului majorităţii. Totodată, acest statut este mai puţin costisitor decât cel de membru pentru că astfel, Sfântul Scaun poate simultan emite declaraţii, primi documente ale organizaţiei şi poate fi prezent în procesul luării deciziei. Statutul de observator permanent este preferabil în caz de impedimente tehnice pe care Sfântul Scaun le-ar putea întâmpina, cum ar fi refuzul calităţii de membru sau o incompatibilitate cu natura Sfântului Scaun. 


Din anul 1948, Sfântul Scaun are statut de observator permanent în cadrul FAO. Iniţial observator ad-hoc la Adunarea Generală a Naţiunilor Unite, precum şi în cadrul OMS şi UNESCO (1951), Sfântul Scaun acreditează, începând din 1964, un observator permanent la Naţiunile Unite şi din 1967 şi la Biroul Naţiunilor Unite de la Geneva, precum şi la OIM, OMS şi UNESCO. 


Sfântul Scaun acordă o importanţă deosebită şi organizaţiilor şi conferinţelor cu scopuri şi interese economice, acestea servind îndeplinirii misiunii sale de pace. Astfel, începând din 1964, Sfântul Scaun este membru al UNCTAD, iar în ce priveşte UNIDO, în 1975 Sfântul Scaun renunţă în mod unilateral la calitatea de membru - pe care o avea din 1966 -, transformând-o în statut de observator permanent, determinat de motive de natură financiară. Totodată, Sfântul Scaun are statut de observator permanent în cadrul Organizaţiei Statelor Americane şi al Organizaţiei Mondiale a Turismului.


În cadrul ONU, Sfântul Scaun participă şi la Comisia economică pentru Europa, în calitate de consultant.


Trebuie menţionat totodată faptul că Sfântul Scaun a acordat sprijin financiar şi efectiv Fondului ONU pentru copii şi a făcut parte din comitete consultative ale Înaltului Comisariat ONU pentru Refugiaţi (UNHCR).


Sfântul Scaun a acordat o atenţie deosebită statutului Ierusalimului, protecţiei Locurilor Sfinte şi tratamentului uman al poporului palestinian şi al refugiaţilor. 


În practica ONU, Sfântul Scaun figura iniţial ca statul Cetatea Vatican. Precizarea faptului că relaţiile ONU erau întreţinute cu Sfântul Scaun şi nu cu Cetatea Vatican s-a făcut în 1957, printr-un schimb de scrisori între Secretarul General al ONU şi Secretariatul de Stat al Sfântului Scaun.


Având în vedere că scopul ONU îl constituie promovarea păcii mondiale, acest scop reprezintă, totodată, un principiu împărtăşit de Sfântul Scaun şi de aceea, o bază comună de cooperare.

4.2. CSCE


În anul 1969, Comitetul politic consultativ al Pactului de la Varşovia a invitat Sfântul Scaun să participe la Conferinţa pan-europeană - CSCE. Sfântul Scaun era interesat în problemele principale ale CSCE şi dorea să acorde sprijinul său moral şi spiritual pentru pace şi cooperare între popoare, precum şi să asigure o dimensiune umană securităţii în regiunea pan-europeană.


Deoarece Sfântul Scaun nu urmăreşte scopuri politice şi este legat de principiul neutralităţii politice în disputele dintre state (art. 24 al Tratatului de la Lateran), acesta, delegat la consultările de la Helsinki, a dat o declaraţie la 28 noiembrie 1972 în conformitate cu regula de consens din art. 5 al Regulilor de procedură de la Helsinki, în care statua că Sfântul Scaun se va abţine de la o luare de poziţie atunci când vor fi adoptate rezoluţii privind probleme concrete cu caracter politic. Aceasta nu implica nici acord, nici dezacord şi nu împiedica o adoptare prin consens.


La Conferinţa care a condus la adoptarea Actului Final al CSCE de la Helsinki (1975), Sfântul Scaun a pledat în mod special pentru respectarea drepturilor omului, inclusiv al libertăţii religiei. Datorită acţiunilor şi propunerilor Sfântului Scaun, libertatea de gândire, conştiinţă, religie sau credinţă a fost una dintre cele mai elaborate, în termeni mai precişi decât alte drepturi ale omului prevăzute în Actul Final.


În procesul de elaborare a Cartei de la Paris pentru o Nouă Europă, Sfântul Scaun a fost prezent numai în grupurile de lucru care au tratat probleme de interes moral şi etic. Carta de la Paris este primul instrument internaţional fără efecte juridice pe care Sfântul Scaun l-a aprobat şi care stabileşte, între altele, libertatea de expresie, libertatea de asociere şi întruniri paşnice, libertatea de mişcare, dreptul la proprietate personală sau în asociere, dreptul de liber întreprinzător individual, cu toate că, după cum s-a menţionat anterior, aceste drepturi sunt în mod considerabil restrânse în Cetatea Vatican.


Având în vedere natura apolitică a Sfântului Scaun, acesta s-a menţinut în afara grupului care a pregătit noile instituţii ale CSCE.


Rezoluţia finală a Conferinţei de la Madrid din 1991 privind înfiinţarea Adunării Parlamentare a CSCE prevedea că Sfântul Scaun poate trimite doi reprezentanţi la întrunirile Adunării, ca invitaţi de onoare. Nefăcând parte din cei 245 de reprezentanţi parlamentari, aceştia nu aveau drept de vot. Începând de atunci, Sfântul Scaun este observator permanent sau “invitat de onoare” la Adunarea Parlamentară a CSCE, având în vedere faptul că nu există un parlament al Sfântului Scaun.

4.3. Consiliul Europei

Încă de la întemeiere, Sfântul Scaun a acordat sprijin acestei mişcări europene şi şi-a manifestat frecvent poziţia favorabilă privind Consiliul Europei, în special în ce priveşte eforturile acestuia pentru protecţia drepturilor omului. Nu se cunoaşte în mod public dacă Sfântul Scaun sau chiar Cetatea Vatican au dorit să devină membrii deplini ai Consiliului Europei. După cum remarca un parlamentar britanic în cadrul Adunării Parlamentare în timpul dezbaterii admiterii în Consiliul Europei a statului Liechtenstein, “exceptând alegerea Înalt Prea Sfinţiei Sale, Papa, Vaticanul nu este o democraţie” (Council of Europe, Parliamentary Assembly, “Official Report of the Debate” - 27 septembrie - 5 octombrie 1978, vol. II, p. 386). În plus, în ce priveşte calitatea de membru a statului Cetatea Vatican, este îndoielnic că drepturile fundamentale ale omului sunt suficient protejate în statul Cetatea Vatican.


Sfântul Scaun a devenit parte la Convenţia Culturală Europeană din 1954 şi, de aceea, este membru al Consiliului Cooperării Culturale al Consiliului Europei, care tratează probleme culturale şi de educaţie în Europa.


În anul 1973, Sfântul Scaun a devenit membru al Fondului de Redistribuire pentru Refugiaţii Naţionali şi Suprapopulaţii.


Începând din luna noiembrie a anului 1970, Sfântul Scaun a numit un observator permanent la Consiliul Europei.


În mai multe ocazii, Papa şi-a exprimat sprijinul pentru unificarea Europei. Sfântul Scaun este de părere că o Europă unită este benefică pentru pacea mondială şi, totodată, conformă conceptelor creştine privind societatea umană, potrivit cărora lumea are tendinţa de a se reîntoarce într-o singură familie de popoare fraterne.

5. Aspecte generale privind aplicarea criteriilor de stabilitate


În analizarea Cetăţii Vatican în conformitate cu dreptul internaţional, trebuie luate în considerare următoarele aspecte:

1. Teritoriul. Cu cei 0,44 km2 de teritoriu, Cetatea Vatican este cea mai mică entitate politică din lume. Sfântul Scaun şi Italia au fost de părere că Sfântul Scaun are nevoie de un teritoriu pentru a fi politic suveran, determinat de faptul că nu se recunoaşte nici o altă formă de suveranitate decât forma teritorială. Italia şi Sfântul Scaun erau convinse că teritoriul Vatican era un element necesar şi suficient pentru a îndeplini criteriul teritorial al statalităţii din dreptul internaţional; nici un stat terţ nu a formulat niciodată rezerve privind elementul teritorial al statului Vatican. Nu există, deci, nici o probă acceptabilă în dreptul internaţional potrivit căreia dimensiunea redusă a teritoriului Cetăţii Vatican să facă imposibilă statalitatea sa, fără o recunoaştere reparatorie. 

2. Populaţia. Există 508 persoane rezidente efectiv, din care 106 sunt cetăţeni Vatican. Locuitorii unui stat trebuie să constituie o populaţie permanentă. Există însă în Cetatea Vatican elemente deosebite. Astfel, unul din principiile ordinii juridice în Vatican este acela că orice locuitor poate fi expulzat oricând din teritoriul Vatican. Acest factor prejudiciază dezvoltarea unei populaţii permanente şi demonstrează că Guvernul Vaticanului nu consideră locuitorii Cetăţii Vatican o populaţie fixă, de prezenţa căreia sunt ataşate valori distincte ale structurii guvernamentale. Potrivit Tratatului de la Lateran, statul Cetatea Vatican a fost creat în scopuri speciale, respectiv pentru a asigura independenţa absolută a Sfântului Scaun în vederea garantării suveranităţii sale indisputabile chiar în domeniul dreptului internaţional. Prezenţa unei populaţii stabile era, de aceea, de interes secundar. Chiar dacă Cetatea Vatican nu ar avea nici un alt locuitor decât Suveranul Pontif, care reprezintă puterea guvernamentală a Cetăţii Vatican şi este Şeful Bisericii Romano-Catolice, statul Cetatea Vatican ar fi considerat ca fiind un stat, determinat de obiective speciale în conformitate cu prevederile Tratatului de la Lateran.


Cetăţii Vatican îi lipseşte o societate umană stabil unită în teritoriul său. De aceea se poate infera că Cetatea Vatican nu are o populaţie în înţelesul criteriilor statalităţii.

3. Guvernul. Cu toate că nu există populaţie permanentă, Guvernul Cetăţii Vatican are puteri temporale efective asupra locuitorilor. Cetatea Vatican are o organizare guvernamentală proprie ei înşişi şi care, din punct de vedere juridic, nu poate fi identificată cu Sfântul Scaun. Nu există nici un dubiu cu privire la faptul că instituţiile guvernamentale ale Cetăţii Vatican exercită o autoritate efectivă, în cadrul propriei lor structuri legale, în teritoriul Vatican.

4. Independenţa. Au existat opinii argumentate potrivit cărora Cetatea Vatican nu îndeplineşte condiţiile de statalitate, pentru că a fost înfiinţată în slujba Sfântului Scaun. Această argumentaţie corespunde unei negări a independenţei Cetăţii Vatican. Trebuie menţionat că, criteriul independenţei conduce la a distinge un stat de altul astfel încât o entitate teritorială nu este chiar continuarea unei alte entităţi teritoriale. Sfântul Scaun nu este nici stat, nici entitate teritorială. Mai mult, el este o autoritate care coincide în parte cu anumite instituţii guvernamentale temporale ale Vaticanului şi care operează din interiorul Vaticanului. Astfel, prezenţa Sfântului Scaun nu face imposibilă statalitatea Cetăţii Vatican, deoarece Cetatea Vatican nu este subiect al nici unei influenţe externe. În ce priveşte această problemă controversată, trebuie avut în vedere faptul că Sfântul Scaun nu poate fi identificat cu Cetatea Vatican. 


Există două persoane juridice internaţionale distincte. Sfântul Scaun este, ierarhic, cel mai înalt organ al Bisericii Romano-Catolice, având propria sa jurisdicţie religioasă, în timp ce guvernul temporal al Cetăţii Vatican are jurisdicţie numai în teritoriul Vatican. Conducerea Vaticanului, în ultimă instanţă Papa, este subordonată deciziilor Sfântului Scaun care, în fond, este tot Papa, ca autoritate supremă a Bisericii Romano-Catolice. Toate acestea decurg din puterea absolută a Sfântului Scaun asupra Cetăţii Vatican.


Existenţa a două persoane juridice internaţionale distincte implică faptul că acţiunile legale întreprinse de Sfântul Scaun nu au legătură efectivă cu autorităţile temporale ale Vaticanului, cu excepţia cazurilor în care Sfântul Scaun decide astfel. De aceea, din punct de vedere strict juridic, convenţiile internaţionale ratificate de Sfântul Scaun în nume propriu nu obligă Guvernul temporal al Cetăţii Vatican, cu excepţia cazurilor în care au fost încheiate în numele Cetăţii Vatican.


În ce priveşte independenţa formală şi de fapt a Cetăţii Vatican faţă de Italia, în conformitate cu prevederile art. 4 al Tratatului de la Lateran, Italia recunoaşte că nu poate interveni în nici un fel în Cetatea Vatican şi că nu există nici o altă autoritate în interiorul Cetăţii Vatican decât Sfântul Scaun. Scopul precis al creării Cetăţii Vatican a fost garantarea independenţei depline a Sfântului Scaun. Totuşi, chiar şi având în vedere acest principiu, “elemente străine” sunt prezente în interiorul Cetăţii Vatican, datorită aranjamentelor care trebuie făcute pentru a rezolva anumite probleme legate de dimensiunea redusă a teritoriului. Prin comparaţie cu alte microstate europene, aceste “elemente străine” sunt, în esenţă:

a) Regimul special al Pieţei Sfântul Petru - Poliţia italiană are sarcina supravegherii siguranţei când Piaţa este deschisă publicului. Această imixtiune restrânsă a fost aleasă de Sfântul Scaun din raţiuni practice referitoare la numărul de persoane care urmează a fi controlate în fiecare zi şi la accesul relativ uşor în Piaţa Sfântul Petru. Drepturile Italiei nu restrâng considerabil autoritatea Sfântului Scaun. Partea închisă a Cetăţii Vatican rămâne, tot timpul, sub jurisdicţia Sfântului Scaun.

b) Legislaţia italiană - După cum s-a precizat deja, în Cetatea Vatican anumite domenii ale dreptului sunt reglementate de legislaţia italiană cu aplicare extrateritorială. În aceste cazuri, noile legi italiene nu sunt, în mod automat, adoptate în Cetatea Vatican. Mai mult, legislaţia italiană aplicabilă poate fi abrogată în orice moment, prin intermediul promulgării legislaţiei Vaticanului privind aceleaşi materii de drept. Legea fundamentală prevede că tratatele ratificate de către Italia privind domeniile poştei, telegrafului şi telefoanelor pot fi implementate în Cetatea Vatican numai cu consimţământul acesteia. Independenţa formală a Cetăţii Vatican nu este restrânsă nici de efectele extrateritoriale ale anumitor legi italiene. Mai mult, această independenţă formală este suplimentată şi de o independenţă de fapt. În practică, Italia nu exercită nici un control substanţial asupra Cetăţii Vatican. O asemenea imixtiune este interzisă de art. 4 al Tratatului de la Lateran. Guvernul Cetăţii Vatican are independenţă formală şi de fapt faţă de Italia.

5. Recunoaşterea. Statul Vatican a fost recunoscut iniţial de Italia. Pare evident că, fără prezenţa Sfântului Scaun, Italia nu ar fi recunoscut statalitatea Cetăţii Vatican, mai ales dacă locuitorii acesteia ar fi rămas o populaţie fără caracter permanent. Comunitatea internaţională a statelor a adoptat aceeaşi poziţie din moment ce, la conferinţele şi organizaţiile internaţionale, statul Cetatea Vatican a fost înlocuit de Sfântul Scaun fără nici un fel de obiecţii internaţionale. Statalitatea Cetăţii Vatican nu a fost recunoscută prin intermediul relaţiilor diplomatice, în acest domeniu ea fiind reprezentată de Sfântul Scaun. Cu toate acestea, Sfântul Scaun a fost adesea privit ca fiind Guvernul Cetăţii Vatican, relaţiile diplomatice cu Sfântul Scaun fiind interpretate în acel moment ca o recunoaştere a Cetăţii Vatican chiar de către state care nu întreţin relaţii diplomatice cu Sfântul Scaun.


În concluzie, Cetatea Vatican a fost recunoscută ca stat de către comunitatea internaţională din raţiuni speciale referitoare la prezenţa Sfântului Scaun în teritoriul ei. De aceea, nu se poate argumenta nici că Cetatea Vatican a fost recunoscută ca stat pentru că îndeplineşte toate criteriile de statalitate, nici că dreptul internaţional nu impune cerinţa unei populaţii permanente. Un stat nu poate fi supraimpus unui alt stat, în acelaşi teritoriu; astfel, recunoaşterea internaţională a Sfântului Scaun nu implică faptul ca Sfântul Scaun să fie privit ca un stat, ci ca acordându-i-se anumite drepturi care sunt, în mod normal, inerente statalităţii.

 

 

6. Concluzii

Statul Cetatea Vatican este un microstat care a fost creat pentru a garanta independenţa altei persoane juridice internaţionale, Sfântul Scaun. Acesta reprezintă o entitate care a fost recunoscută de către comunitatea internaţională ca stat din raţiuni speciale şi, în această calitate, se supune dreptului internaţional. Din prezentul studiu transpar următoarele concluzii:

1. Sfântul Scaun nu este Guvernul Cetăţii Vatican, deşi, în ultimă instanţă, Guvernul Cetăţii Vatican este subordonat eventualelor hotărâri ale Sfântului Scaun.

2. Cetatea Vatican este un stat în dreptul internaţional, pentru că a fost recunoscută ca atare datorită prezenţei Sfântului Scaun pe teritoriul său. Această recunoaştere internaţională are un efect constitutiv, deoarece Cetatea Vatican nu are o populaţie permanentă. 

3. Cetatea Vatican este cel mai mic teritoriu acceptat ca îndeplinind criteriile de statalitate.

4. Relaţiile funcţionale dintre Cetatea Vatican şi Italia nu prejudiciază independenţa formală şi de fapt a Cetăţii Vatican.

5. Statul Cetatea Vatican şi Sfântul Scaun sunt două persoane juridice internaţionale distincte, care, strict juridic vorbind, nu sunt interşanjabile. Ca o consecinţă, obligaţiile internaţionale ale Cetăţii Vatican sau ale Sfântului Scaun nu obligă cealaltă entitate legală, cu excepţia cazurilor în care Sfântul Scaun decide astfel.

 

 

PERSONALITATEA PAPEI IOAN-PAUL AL II-LEA

 

În cadrul conclavului din 16 octombrie 1978, după opt tururi de scrutin, ales cu o majoritate absolut zdrobitoare – o sută trei voturi din o sută nouă voturi exprimate – Karol Wojtyla, Arhiepiscop de Cracovia, devine Papa Ioan-Paul al II-lea, primul Papă de origine slavă şi primul Suveran Pontif neitalian după olandezul Adrian al VI-lea (1522-1523).

Karol Wojtyla s-a născut la 18 mai 1920 în localitatea Wadowice, un oraş industrial situat la cincizeci de kilometri sud-vest de Cracovia. Tatăl său este locotenent în retragere şi familia trăieşte modest, dintr-o mică pensie. Rămâne orfan de mamă la o vârstă foarte fragedă - nouă ani. La vârsta de şapte ani începe şcoala elementară, la unsprezece ani este elev al unei şcoli secundare. Se dovedeşte foarte sârguincios, acordă un interes deosebit poeziei şi artei teatrale şi, totodată este atras spre sport – fotbal, nataţie, canotaj şi, mai târziu, schi. În anul 1938, tatăl şi fiul se mută la Cracovia, unde tânărul urmează cursurile facultăţii de limba şi literatura poloneză din cadrul Universităţii Jagellonice. Studentul devine cunoscut prin versurile sale, ca şi prin activitatea din cadrul teatrului local de amatori. În anul 1939, nemţii ocupă Polonia şi Universitatea este închisă. Activitatea studenţească, inclusiv cea teatrală, se ascund în subteran; împreună cu un prieten, Karol Wojtyla organizează în continuare reprezentaţiile Teatrului Rapsodia. În iarna anului 1940, începe să lucreze într-o carieră de piatră la Zakróvek, o suburbie a Cracoviei, iar din 1941, la instalaţia de purificare a apelor a uzinelor Solway din Borek Falecki. După moartea tatălui său (1941), scapă în mod miraculos cu viaţă din două accidente grave şi, din acest moment, simte vocaţia preoţiei. Întreprinde, în secret, primele studii teologice, pe care le continuă după redeschiderea cursurilor Universităţii, odată cu înfrângerea nazismului (1945).

În luna august 1946 absolvă eminent ultimele examene în teologie şi este hirotonisit preot de către Cardinalul Adam Sappieha, Arhiepiscop al Cracoviei, care, apreciindu-i meritele, îl trimite în continuare la studii la Universitatea Gregoriană de la Roma. 

În martie 1946 îşi publică prima plachetă de versuri “Căutare a Dumnezeului ascuns”. În luna iunie 1948 obţine titlul de doctor în teologie şi, din acelaşi an până în 1951, va sluji ca preot la Negovice şi apoi la Sfântul Florian din Cracovia. Revine la studiul filosofiei în cadrul Universităţii Jagellonice, unde o disertaţie despre “Sistemul etic al lui Max Sheler” îi aduce un nou titlu de doctor, în filosofie, în anul 1953. În paralel, între anii 1952-1958 predă în cadrul Seminarului Teologic din Cracovia cursuri de etică socială, iar din 1956 cursuri de etică la Lublin.

În anul 1954, Papa Pius al XII-lea îl numeşte Episcop de Ombi şi Vicar al diocezei Cracovia. În anul 1963, Papa Paul al VI-lea îl sfinţeşte ca Arhiepiscop al acestei dioceze, calitate în care se va dovedi un adversar de temut al regimului comunist represiv. Patru ani mai târziu, la 26 iunie 1967, tot Papa Paul al VI-lea îi conferă demnitatea de Cardinal. În această calitate, ia parte la lucrările pregătitoare ale Conciliului Vatican II şi la tema “Libertatea religioasă” – care se discută în cadrul celei de-a IV-a sesiuni conciliare – aduce o importantă contribuţie, şi anume: pentru ca Biserica să poată gândi la propria sa libertate, să discute şi să vorbească despre aceasta, trebuie să fie pregătită să accepte şi libertatea celor ce sunt în afara ei. După Conciliu, participă la patru din cele cinci Sinoduri Generale Episcopale. În calitate de cardinal întreprinde o serie de călătorii în America de Nord, Orientul Apropiat, Africa, Asia de Sud şi de Est şi Australia. În Polonia, este considerat partener al Cardinalului Primat Stefan Wyszinski în lupta cu dictatura comunistă, iar la Vatican se bucură din partea Papei Paul al VI-lea de o deosebită apreciere. 

Alegerea sa ca Papă, întâmpinată cu bucurie în întreaga lume, poate fi considerată ca un eveniment în viaţa Bisericii. În cuvântarea rostită după alegere, Papa Ioan-Paul al II-lea îşi asumă în faţa cardinalilor obligaţia de a duce la îndeplinire hotărârile Conciliului; o zi mai târziu, cu ocazia prezentării corpului diplomatic, noul Suveran Pontif declara răspicat că Sfântul Scaun se consideră obligat să lupte pentru asigurarea unei adevărate libertăţi religioase pentru toţi credincioşii. Caracteristică pentru modul în care concepe Ioan-Paul al II-lea misiunea lui Petru este rugăciunea sa: «Ajutaţi-mă să vă pot sluji». Suveranul Pontif este pătruns de o profundă pietate şi are o excepţională cultură teologică; înclinat spre reforme, el este însă un ferm apărător al tradiţiei credinţei.

Primele două enciclice, Redemptor Hominis, din martie 1979 – prin care noul Papă se plasa sub semnul “supremei demnităţi a omului” – şi Dives in Misericordie, din decembrie 1980, sunt adevărate declaraţii de umanism creştin: adevărata libertate nu înfloreşte decât în grădina Bisericii, care asigură şi deplina demnitate a omului.

În ziua de 13 mai 1981, în timp ce Suveranul Pontif străbate Piaţa Sfântului Petru, gloanţele unui atentator turc îl rănesc grav. O operaţie complicată salvează viaţa Sfântului Părinte. În timpul convalescenţei, lucrează la o a treia enciclică, Laborem exercens, în care, subliniind importanţa muncii ca o cale a sanctificării, Ioan-Paul al II-lea cere Lumii să-şi construiască o nouă ordine economică, care să ţină seama de drepturile celor ce muncesc şi de primatul spiritual al omului, nu de al bunurilor materiale.

În cea de-a patra enciclică, Slavorum apostolo, din iulie 1985, Papa cheamă popoarele Europei de Est la înfrăţire, cerându-le să treacă peste diferenţele de opinii, pentru a pune în valoare patrimoniul lor comun cultural şi religios.

Pe linia internaţionalizării Colegiului Cardinalilor, în cadrul a două şedinţe consistoriale (1983 şi 1985), Sfântul Părinte numeşte patruzeci şi şase de noi cardinali, ocazie cu care întăreşte şi ierarhiile bisericeşti din ţările de sub dominaţia comunistă. În chestiunile de ordin politic, teologic şi etic, Ioan-Paul al II-lea dovedeşte un consecvent conservatorism: este împotriva teologiei eliberării – susţinută de unii prelaţi, este contra laxismelor doctrinare, dar este şi contra extremiştilor tradiţionalişti ai Arhiepiscopului Marcel Lefebvre, pe care îl excomunică.

În calitate de Suveran Pontif, Ioan-Paul al II-lea întreprinde numeroase călătorii în străinătate, nu numai în Europa, ci şi în ţări ale Africii, Asiei şi Americii. Trebuie menţionată influenţa pe care a avut-o în reinstaurarea democraţiei şi libertăţii religioase în Europa Centrală şi de Est şi mai ales în Polonia sa natală. Confruntat, adeseori, cu opinii divergente în cadrul Bisericii, Papa a reafirmat în mod consecvent preceptele Bisericii Romano-Catolice împotriva homosexualităţii, a avortului, a metodelor artificiale ale reproducerii umane şi împotriva controlului naşterilor, precum şi în favoarea celibatului preoţilor. Totodată, Sanctitatea Sa s-a opus secularizării Bisericii. Reafirmând responsabilităţile laicilor, ale preoţilor şi ale ordinelor religioase, nu a acceptat hirotonisirea femeilor şi s-a opus participării politice directe a preoţilor, precum şi ocupării unor funcţii de către aceştia.

O deosebită importanţă pentru înţelegerea concepţiei filosofice şi viziunii profund umaniste a Papei Ioan-Paul al II-lea, dar şi a ancorajului Sfântului Părinte în concreteţea diversităţii realităţii mondiale şi a înţelegerii de către acesta a fundamentelor drepturilor omului o are discursul pe care 

l-a rostit la 5 octombrie 1995 la New York, cu ocazia celei de-a Cincizecea Adunări Generale a Organizaţiei Naţiunilor Unite. Adresându-se, cu prilejul acestui moment aniversar, “întregii familii a popoarelor care trăiesc pe pământ”, Papa a precizat că alocuţiunea sa reprezintă “un semn al stimei şi interesului pe care Scaunul Apostolic şi Biserica Catolică o au faţă de această Instituţie, alăturându-se, astfel, cu dragă inimă, tuturor celor care văd în ONU speranţa unui viitor mai bun pentru societatea oamenilor”. Subliniind faptul că, prin natura misiunii sale specifice spirituale care-l face să se preocupe de binele integral al fiecărei fiinţe umane, Sfântul Scaun a susţinut cu convingere idealurile şi obiectivele ONU încă de la întemeierea acesteia, Ioan-Paul al II-lea a făcut cunoscut că va aborda în discursul său nu anumite probleme sociale, politice sau economice particulare, ci “consecinţele pe care schimbările extraordinare survenite în ultimii ani le au pentru prezentul şi pentru viitorul întregii umanităţi”.

Referindu-se la ceea ce a numit “patrimoniul comun al umanităţii”, Sfântul Părinte a precizat că, în pragul unui nou mileniu, omenirea este martora unei “accelerări globale extraordinare a căutării libertăţii, care reprezintă unul din marile dinamisme ale istoriei omului”. Acest fenomen nu se limitează numai la o parte a lumii sau la o anumită cultură, ci, dimpotrivă “în toate regiunile pământului, în ciuda ameninţărilor violenţei, bărbaţi şi femei şi-au asumat riscul libertăţii, cerând să le fie recunoscut un loc în viaţa socială, politică şi economică, pe măsura demnităţii lor de persoane libere”. Papa a calificat această căutare universală a libertăţii ca pe o caracteristică a epocii noastre, subliniind, totodată, că Declaraţia Universală a Drepturilor Omului “rămâne una dintre expresiile cele mai elevate ale conştiinţei umane a timpului nostru”. Este important de înţeles ceea ce poate fi numită structura interioară a acestei mişcări mondiale. De fapt, a precizat Sanctitatea Sa, însuşi caracterul său planetar reprezintă o primă “cheie”, fundamentală, care confirmă că “există în mod real drepturi umane universale, înrădăcinate în natura persoanei, care reflectă exigenţele obiective şi inalienabile ale unei legi morale universale”. Departe de a fi nişte afirmaţii abstracte, aceste drepturi vorbesc despre ceva foarte important pentru viaţa concretă a fiecărui om şi grup social, “reamintindu-ne şi faptul că nu trăim într-o lume iraţională sau lipsită de sens, ci că, dimpotrivă, există o logică morală care luminează existenţa umană şi care face posibil dialogul între oameni şi între popoare”. Şi Suveranul Pontif adaugă: “Dacă dorim ca un secol al constrângerilor să facă loc unui secol al convingerii, trebuie să găsim mijlocul de a discuta despre viitorul omului într-un limbaj comprehensibil şi comun. Legea morală universală scrisă în inima oamenilor este, în oarecare măsură, «gramatica» care serveşte lumii în abordarea dezbaterii privind viitorul său”.

Referindu-se la ceea ce a numit “asumarea riscului libertăţii”, Papa a menţionat revoluţiile care au avut loc în Europa Centrală şi de Est în anul 1989, care, în viziunea sa, “au dovedit că este inalienabilă căutarea libertăţii şi că ea decurge din recunoaşterea demnităţii şi valorii inestimabile a persoanei umane”, apreciind, totodată, că “totalitarismul modern a fost, înainte de toate, o agresiune împotriva demnităţii persoanei, o agresiune care a ajuns chiar la însăşi negarea valorii inviolabile a vieţii sale”. Pentru reuşita acestor revoluţii, experienţa solidarităţii sociale a fost decisivă: “în faţa regimurilor bazate pe puterea propagandei şi pe teroare, această solidaritate a constituit inima morală a «puterii fără de putere»”.

Abordând problema drepturilor naţiunilor, Papa Ioan-Paul al II-lea a subliniat că, la cincizeci de ani de la încheierea celui de-al doilea război mondial, este important de subliniat faptul că “acest conflict a avut loc din cauza încălcării drepturilor naţiunilor”. Citând cazuri de încălcare a drepturilor naţiunilor chiar după cel de-al doilea război mondial, Suveranul Pontif a reamintit faptul că dacă Declaraţia Universală a Drepturilor Omului, adoptată în 1948, tratează, în mod elocvent, drepturile persoanelor, “nu există încă un acord internaţional analog care să trateze drepturile naţiunilor în ansamblul lor”, fapt care trebuie avut în vedere dată fiind importanţa problemei.

Cu toate că în prezent, problema naţionalităţilor se situează într-o perspectivă mondială nouă, caracterizată printr-o puternică mobilitate care face ca frontierele etnice şi culturale ale diferitor popoare să fie mai puţin net trasate sub influenţa a numeroşi factori cum ar fi migraţiile, mijloacele de comunicare socială şi mondializarea economiei, Sanctitatea Sa a subliniat că, “în cadrul acestei perspective de universalitate, asistăm la reapariţia cu putere a solicitărilor privind particularităţi etnice şi culturale, aproape ca o exigenţă imperioasă de identitate şi de supravieţuire, ca un fel de contrapondere la tendinţele de uniformizare. Este un fapt care nu trebuie subestimat, ca şi când ar fi vorba de o reminiscenţă a trecutului; este necesară, mai degrabă, o analiză, printr-o reflecţie aprofundată de ordin antropologic, etic şi juridic”.

Papa consideră că drepturile naţiunilor au la bază un fundament antropologic. De altfel, el precizează că “dreptul unei naţiuni la existenţă este, în mod cert, anterior tuturor celorlalte drepturi ale acesteia: nimeni – nici un stat, nici o naţiune, nici o organizaţie internaţională - nu este niciodată îndreptăţit să considere că o anumită naţiune nu ar fi demnă să existe”. Şi adaugă: “Dreptul la existenţă implică, în mod natural, pentru o naţiune, dreptul de a-şi păstra propria sa limbă şi cultură, prin care un popor exprimă şi apără ceea ce aş numi «suveranitatea» sa spirituală originală. Istoria demonstrează că, în circumstanţe extreme (ca acelea din ţara în care m-am născut), cultura este, în mod precis, cea care a permis naţiunii să supravieţuiască pierderii independenţei sale politice şi economice”.

Referindu-se la problema respectării diferenţelor, Papa Ioan-Paul al II-lea a dorit să clarifice deosebirea esenţială care există între “o formă nesăbuită de naţionalism, care proslăveşte dispreţuirea celorlalte naţiuni sau culturi şi patriotism, care este, dimpotrivă, dragostea legitimă pentru ţara de origine”, precizând, totodată, că “un adevărat patriotism nu caută niciodată să promoveze binele naţiunii în detrimentul altor naţiuni”.

Referindu-se la problema libertăţii şi adevărului moral, Suveranul Pontif a subliniat că “libertatea este măsura demnităţii şi grandorii omului”. Problema fundamentală căreia trebuie să-i facem astăzi faţă este apreciată de Papă ca fiind “utilizarea responsabilă a acestei libertăţi, atât în dimensiunea sa personală, cât şi în cea socială”. Meditând la ceea ce este “structura morală a libertăţii” ca armătură interioară a “culturii libertăţii”, Sanctitatea Sa a subliniat că libertatea nu înseamnă numai absenţa tiraniei sau opresiunii, nici licenţa de a face numai ceea ce doreşti, ci că “libertatea posedă o «logică» internă, care o califică şi o înnobilează: ea este subordonată adevărului şi se realizează în căutarea şi punerea în practică a adevărului. Separată de adevărul persoanei umane, ea se degradează în licenţă în viaţa individuală, iar în viaţa politică în arbitrarul celor mai puternici sau în aroganţa puterii”. De aceea, departe de a fi o limitare sau o ameninţare la adresa libertăţii, Sfântul Părinte a apreciat că referirea la adevărul omului reprezintă garanţia viitorului libertăţii.

Condamnând doctrina utilitarismului şi consecinţele politice uneori devastatoare ale acesteia, Suveranul Pontif a precizat că “este necesar ca pe scena economică internaţională să se impună o etică a solidarităţii, dacă se doreşte ca participarea, creşterea economică şi o justă repartizare a bunurilor să poată marca viitorul umanităţii”.

Subliniind încă o dată importanţa Naţiunilor Unite ca “familie a naţiunilor”, Ioan-Paul al II-lea a afirmat punctul său de vedere potrivit căruia “ONU are îndatorirea istorică, care trebuie să marcheze epoca noastră, de a favoriza un salt calitativ al vieţii internaţionale, nu numai prin funcţia sa de centru eficient de mediere pentru soluţionarea conflictelor, ci şi prin promovarea valorilor, atitudinilor şi iniţiativelor concrete de solidaritate, care sunt capabile să ridice pe un plan superior raporturile dintre naţiuni …”

În ajunul celei de-a douăzecea aniversări a Pontificatului său, Suveranul Pontif a făcut publică, la 15 octombrie 1998, poate cea mai desăvârşită dintre enciclicele sale, Fides et Ratio (Credinţă şi Raţiune). În acest document, Ioan-Paul al II-lea îşi exprimă neliniştea faţă de un pozitivism şi de un raţionalism triumfător. El doreşte o reabilitare a filosofiei ca instanţă a sensului şi a cunoaşterii universale, pledând pentru necesitatea nevoii de transcedenţă şi de adevăr omenesc. Această enciclică asupra raporturilor dintre credinţă şi raţiune are o triplă originalitate: o reflecţie îndelungată asupra crizei intelectuale şi morale a lumii contemporane; un apel la o solidaritate înnoită între credincioşi şi filosofi; o punere în gardă împotriva noilor pericole pe care Papa le numeşte scepticism, relativism, iraţionalism, nihilism, fundamentalism sau scientism. Prefaţa la enciclică a fost dată pe 3 octombrie 1998 la Zagreb, unde Papa s-a întâlnit cu universitari croaţi. Cu doi ani mai devreme, aflat în vizită în Slovenia vecină, Papa a făcut o analiză şi mai aprofundată, explicând de ce această reconciliere i se părea atât de importantă. La Maribor, el a spus: “Astăzi, principala tentaţie nu este cea de a fundamenta orice lucru pe raţiunea umană, ci de a se renunţa la perspectiva oricărui fundament pentru a se deda unei periculoase derive sceptice impregnată de oboseală şi frustrare”.

Această situaţie oferă cheia înţelegerii enciclicei în discuţie. Când, la ceasul postmodernităţii, tinerii sunt invitaţi să înveţe să trăiască într-o perspectivă marcată de absenţa totală a sensului, pecetluită de provizorat şi efemer, Ioan-Paul al II-lea este convins că la acest sfârşit de secol, caracterizat iniţial de pozitivism şi de un raţionalism triumfător, este neapărat necesar să se redea încrederea în capacităţile raţiunii umane. Suveranul Pontif pledează cu putere pentru ca – în primul rând în învăţământul religios – filosofia să fie repusă în drepturile sale. Acest demers este mai ales necesar în momentul în care religiile, sprijinindu-se prea adesea pe sentimente şi refuzând întrebările, deschid calea iraţionalului şi a iluziei.

Mai întâi, criza intelectuală şi morală. Ea îşi are originile în ceea ce Papa numeşte “drama” separării dintre cele două ordine de cunoaştere a “adevărului”, adică dintre credinţă şi raţiune. Meritul Vechiului Testament, al gânditorilor din antichitatea greacă şi latină a fost punerea în lumină a legăturii dintre raţiune şi religie, adică ieşirea omenirii din impasul miturilor şi crearea unui fundament raţional pentru credinţa divină. Această sinteză a fost completată şi desăvârşită de Părinţii Bisericii, Sfântul Augustin (354-430) şi Thoma d’Aquino (1225-1274); acesta din urmă spunea: “Credinţei nu-i este teamă de raţiune, ci o caută şi are încredere în ea” şi raţiunea “nu este nici distrusă, nici umilită atunci când îşi dă asentimentul asupra credinţei”.

După aceea, credinţa şi raţiunea au urmat drumuri divergente. Separarea lor a transformat filosofia într-un raţionalism sec, iar teologia într-un “fideism” pentru care credinţa nu este accesibilă prin raţiune. Papa consideră că deriva filosofiei occidentale a început cu această ruptură dintre o “înţelepciune” care ţinea seama de toate dimensiunile sufletului omenesc şi o credinţă elaborată în mod raţional. De atunci, regretă el, filosofia a devenit o expresie, printre altele, a unei cunoaşteri universale, care nu a încetat să se fragmenteze în discipline particulare. Consecinţele ei sunt cunoscute încă din secolului al XIX-lea, iar Papa le aminteşte, fără să insiste, pentru că el a tratat această temă în care raţiunea, abandonată sieşi şi alienată, a condus la “moartea lui Dumnezeu” şi, de aici, la “moartea omului” la Auschwitz şi în Gulag. După părerea sa, lumea contemporană nu şi-a revenit niciodată dintr-un pozitivism care - din lipsă de “fundament” etic sau religios – a condus la un relativism şi un scepticism generalizat. Papa afirmă absoluta necesitate a unei cercetări filosofice autonome: “Biserica nu canonizează nici o filosofie anume. Filosofia trebuie să procedeze conform metodelor şi regulilor sale”.

Acest punct reprezintă chiar miezul enciclicei. Ioan Paul al II-lea face apel la o reabilitare a filosofiei ca înţelepciune ţinând cont de globalitatea cunoaşterii, ca şi la o nouă solidaritate între Biserică şi intelectuali, pentru a se răspunde mai eficient întrebărilor ultime asupra sensului vieţii, respectând autonomia fiecăruia. Şi dacă Ioan-Paul al II-lea insistă asupra gândirii lui Thoma d’Aquino, nu face acest lucru în mod exclusiv şi nici chiar dominant. Renaşterea thomistă nu este invocată aici ca singurul semn al unei reconsiderări. Papa face apel la o serie de autori contemporani, formulând speranţa că “această puternică tradiţie filosofico-teologică va găsi oameni care o vor continua şi o vor cultiva, pentru binele Bisericii şi al omenirii”. Departe de a fi incompatibile aşadar, înţelepciunea şi credinţa se luminează reciproc. O dată cu revenirea esoterismului şi a gnozei, a iraţionalului şi a religiilor “emoţionale”, enciclica spune clar că niciodată credinţa nu trebuie să dispreţuiască raţiunea. Papa Ioan-Paul al II-lea preconizează o dezvoltare impetuoasă a “inteligenţei credinţei”, se pronunţă împotriva antiintelectualismului care caracterizează încă unele mişcări ale Bisericii, împotriva fundamentalismelor şi a “biblicismelor” care identifică cuvântul lui Dumnezeu numai cu Sfânta Scriptură, fără să respecte tradiţia. Şi Papa adaugă că raţiunea, la rândul său, nu poate ignora nevoia de transcendenţă a omului, a unei referinţe sacre pentru a-şi călăuzi existenţa. Raţiunea are nevoie de credinţă, pentru a merge mai departe în explorarea tuturor întrebărilor despre sens.

Fides et Ratio – lucrare, fără îndoială, mai mult filosofică decât teologică – este mai ales opera unui credincios pentru care Dumnezeu dă sens timpului şi istoriei şi fiecărei persoane în primul rând, al cărei mister nu se dezvăluie decât în lumina Fiului lui Dumnezeu devenit om, pentru ca omul să devină fiu al lui Dumnezeu. Această afirmaţie constant repetată în învăţătura sa încă de la prima enciclică din 1979 asupra lui Hristos, Mântuitorul omului, constituie osatura de bază a acestei enciclice, reprezentând, implicit, o altă cheie pentru înţelegerea sa.

Aşa cum stau mărturie poemele sale din tinereţe, Papa Ioan-Paul 

al II-lea a fost tot timpul obsedat de “problema sensului”, de cea a existenţei. El consideră că astăzi, din cauza fragmentării cunoaşterii, ar fi preferabil să vorbim de o “criză a sensului”. O filosofie care nu ar pune problema sensului fiinţei şi existenţei, refuzând a priori orice idee de transcendenţă, 

s-ar condamna singură, după părerea sa. Această căutare a sensului pecetluieşte o mare parte a operei universitarului Karol Wojtyla, 

regăsindu-se şi în lucrările sale teologice. “Karol Wojtyla – declara Cardinalul Poupard – este Thoma d’Aquino, iluminat de cuceririle fenomenologiei şi personalismului”.

Reconcilierea dintre credinţă şi raţiune – subliniază Suveranul Pontif în această a treisprezecea enciclică – nu priveşte doar Occidentul. De la lumea greacă, la cultura biblică şi la scrierile orientale se regăsesc aceleaşi întrebări asupra sensului vieţii, al omului, al morţii: “Dorinţa de a afla adevărul face parte din însăşi natura omului”. Fiecare cultură încorporează, aşadar, ceva universal. Această enciclică este deosebit de importantă şi pentru faptul că reprezintă o chemare pentru un examen de conştiinţă adresată savanţilor şi filosofilor, de care depinde, după părerea Papei, sensul şi supravieţuirea umanităţii în pragul celui de-al treilea mileniu.

În mesajul adresat, la 10 decembrie 1998, Preşedintelui Adunării Generale a Organizaţiei Naţiunilor Unite cu prilejul aniversării a 50 de ani de la adoptarea Declaraţiei Universale a Drepturilor Omului, Papa Ioan-Paul al II-lea a avertizat responsabilii întregii lumi asupra riscului ca această Declaraţie să ajungă un document de arhivă, scriind: “Să evităm ca, pe măsură ce trec anii, acest text fundamental să ajungă un monument de admirat, sau mai rău, un document de arhivă”. Totodată, în cuprinsul mesajului, Suveranul Pontif a denunţat faptul că “drepturile fundamentale proclamate, codificate şi celebrate în Declaraţie – inclusiv prin actuala sesiune consacrată celei de-a 50-a aniversări a acesteia – sunt încă obiectul unor violări grave şi continue”, invitând ca jubileul să fie considerat “un apel la un examen de conştiinţă”. Evocându-i pe toţi cei aflaţi în suferinţă din diferite cauze, alături de cei care “se bucură uneori cu ostentaţie … şi de lucruri de prisos”, Papa a subliniat că “demnitatea, libertatea şi fericirea nu vor fi niciodată depline fără solidaritate”.

Cu ocazia vizitei întreprinse în luna ianuarie 1999 în Mexic, înainte de plecarea spre Saint Louis (SUA), unde urma să-l întâlnească pe preşedintele Bill Clinton, Suveranul Pontif a avertizat Statele Unite ale Americii în legătură cu riscul “unei lumi fără suflet” în mileniul al treilea, din cauza globalizării şi a progresului tehnologic scăpate, în opinia sa, de sub control. Totodată, în cadrul unei mari sărbători populare organizate pe stadionul Azteca din Ciudat de Mexico, Papa Ioan-Paul al II-lea a denunţat “prăpastia crescândă dintre ţările sărace şi îndatorate şi statele puternice şi opulente”.

Întâmpinat, la 27 ianuarie 1999, la Saint Louis (statul Missouri), de preşedintele Bill Clinton şi de soţia acestuia, în cadrul discursului rostit la sosire, Sanctitatea Sa a lansat un apel SUA pentru respingerea “culturii morţii” şi pentru promovarea unei “viziuni morale superioare”. În cursul discursului său, întrerupt frecvent de aplauzele auditoriului, Papa a subliniat că Statele Unite ale Americii se confruntă cu un test de “caracter naţional”, pentru că, pe de-o parte, ele îndrăgesc “darul vieţii”, dar, pe de altă parte, “caută să plaseze ca «inutile» grupuri întregi de fiinţe umane – bolnavii incurabili sau handicapaţii -, în afara frontierelor protecţiei legale”. 

Ioan-Paul al II-lea a precizat că “numai o viziune morală superioară poate motiva alegerea vieţii”, care depinde mult de dorinţa ţării de “a continua să onoreze şi să respecte familia, ca celulă de bază a societăţii”.

În mesajul său de Paşti din acest an – poate unul dintre cele mai sobre mesaje adresate vreodată de Suveranul Pontif cu o asemenea ocazie -, înainte de acordarea binecuvântării Urbi et Orbi, la sfârşitul unei messe celebrate în Piaţa Sfântul Petru din Roma, conducătorul Bisericii Catolice a conjurat părţile implicate în războiul din Iugoslavia “să înceteze cruda vărsare de sânge omenesc”, invocând, totodată, “darul preţios al păcii” pentru “pământul martirizat al provinciei Kosovo”. Anunţând Învierea lui Iisus, Papa şi-a pus întrebarea cum am putea face să vibreze mesajul de bucurie şi de speranţă “când tristeţea şi lacrimile întunecă atâtea regiuni ale lumii?”. “Cum putem vorbi de pace – a adăugat Sfântul Părinte – când atâţia oameni sunt constrânşi să fugă, când se petrece o vânătoare a bărbaţilor şi când le sunt incendiate casele? (….) Când se va destrăma spirala diabolică a răzbunărilor şi a obsedantelor conflicte fratricide?”.

Suveranul Pontif a invocat “darul preţios al păcii”, mai presus de toate pentru Kosovo, “unde lacrimile şi sângele continuă să se amestece într-un dramatic scenariu al urii şi violenţei” şi a cerut “solidaritatea tuturor pentru a putea vorbi, în sfârşit, de fraternitate şi de pace”. “Cum să rămânem insensibili – a exclamat Papa - în faţa şuvoiului dureros de bărbaţi şi de femei din Kosovo care bat la porţile noastre, implorându-ne ajutorul?”. Şi, a continuat: “În această zi sfântă, simt că am datoria să adresez un apel încărcat de tristeţe autorităţilor Republicii Federale Iugoslavia pentru ca acestea să permită deschiderea unui culoar umanitar, făcând astfel posibilă acordarea unui ajutor populaţiilor strânse la frontiera provinciei Kosovo. Nu pot exista frontiere când este vorba de acţiuni de solidaritate, culoarele speranţei sunt, totdeauna, o datorie”.

Papa Ioan-Paul al II-lea a evocat, pe de altă parte, “focarele de război îngrijorătoare” care “întârzie să se stingă” în regiuni din Africa, precum şi “periculoasele tensiuni sociale” care “nu se liniştesc” în Asia. Papa a mai făcut referire şi la “ţările din America Latină care se străduiesc să înainteze pe un drum dificil şi accidentat pentru a reuşi instaurarea stabilă a dreptăţii şi a democraţiei”. 

Cerând tuturor să nu dispere în faţa semnelor persistente ale războiului, precum şi a numeroaselor şi dureroaselor înfrângeri ale vieţii, Suveranul Pontif a subliniat: “Pacea este posibilă, pacea este o datorie, pacea este responsabilitatea primordială a tuturor! (….). Să poată zorii celui de-al treilea mileniu să vadă ivindu-se o eră nouă, în care respectul pentru orice om şi solidaritatea fraternă între popoare vor câştiga, cu ajutorul lui Dumnezeu, victoria asupra urii, a violenţei şi a morţii!”.

În încheiere, Papa Ioan Paul al II-lea a urat “sărbători fericite întru bucuria şi pacea lui Hristos Înviat” în 61 de limbi şi idiomuri, incluzând, printre primele, sârba, albaneza, croata, macedoneana şi alte limbi vorbite în Balcani. De altfel, Suveranul Pontif şi-a consacrat slujba “pământului martirizat al provinciei Kosovo” şi refugiaţilor, cerând personalităţilor prezente şi celor 30.000 de pelerini “să se roage pentru ca în Balcani … glasul armelor să tacă şi să se reia negocierile”.

În ceea ce priveşte poziţia explicită a Vaticanului şi, implicit, a Papei Ioan-Paul al II-lea faţă de bombardamentele NATO şi războiul din Iugoslavia, imediat după începerea conflictului, la 29 martie 1999, într-un interviu acordat cotidianului italian La Repubblica, Secretarul General al Vaticanului, Cardinalul Angelo Sodano aprecia că “ONU trebuie să intervină rapid” pentru detensionarea conflictului din provincia sârbă Kosovo, la a cărui soluţionare trebuie să se ajungă “pe calea dialogului”. Pronunţându-se explicit pentru încetarea rapidă a bombardamentelor NATO împotriva R.F. Iugoslavia şi a “oricărui ordin războinic”, cardinalul Sodano afirma că “nu se poate vorbi de pace, nici de negocieri sub apăsarea bombelor şi a ameninţărilor”; pledând în favoarea creării cadrului necesar reluării dialogului politic, înaltul prelat de la Vatican a reamintit numeroasele intervenţii ale Papei Ioan-Paul al II-lea în favoarea negocierilor, ca “unic instrument pentru a se ajunge la pace în Iugoslavia”.

Ulterior, Vaticanul a propus un plan de pace în şapte puncte pentru soluţionarea crizei din Kosovo, care prevede organizarea unei conferinţe a ţărilor din regiune, cu participarea OSCE – Organizaţia pentru Securitate şi Cooperare în Europa. Planul prevede, în primul rând, oprirea loviturilor aeriene ale NATO şi încetarea acţiunilor împotriva civililor din Kosovo. Acordarea de ajutor umanitar ar fi următoarea prioritate, după care sunt prevăzute conferinţe de pace, desfăşurarea unor forţe internaţionale de pace şi consultări cu ONU şi OSCE. Potrivit publicaţiei Civilta Cattolica, şeful diplomaţiei Vaticanului, Jean Louis Tauran, ar fi schiţat în linii mari, planul respectiv la o reuniune organizată cu reprezentanţi ai NATO, pe 30 martie a.c., la Roma şi în cadrul unei întrevederi avute cu preşedintele Slobodan Miloşevici, la 1 aprilie 1999, la Belgrad.

Într-o scrisoare deschisă adresată Arhiepiscopului de Belgrad, Monseniorul Franc Perko, dată publicităţii la 19 aprilie 1999 la Vatican, Papa Ioan-Paul al II-lea, care consideră că dialogul este oricând posibil, a lansat un apel la “soluţii onorabile” în Kosovo. Papa confirmă în această scrisoare că Sfântul Scaun va continua să se lupte pentru pace şi îşi exprimă solidaritatea cu toţi cei care suferă şi cu toţi cei izgoniţi cu forţa de pe pământul lor. “Trebuie să amintim tuturor responsabililor vieţii naţionale şi internaţionale că este totdeauna posibil să te angajezi pe calea dialogului … care poate permite găsirea unor soluţii onorabile între părţi, întru respectarea bărbaţilor şi femeilor aceluiaşi pământ, care sunt cu toţii fiii aceluiaşi Tată care este în ceruri”, a subliniat Sanctitatea Sa.

Papa Ioan-Paul al II-lea se pregăteşte pentru un răsunător gest de autocritică pentru greşelile catolicismului, cu ocazia Jubileului din anul 2000, a anunţat revista oficială a Jubileului, Tertium Millennium. Acest gest s-ar referi la greşelile responsabililor Bisericii Catolice făcute de-a lungul istoriei, mai ales în epoca Inchiziţiei (secolele al XV-lea şi al XVI-lea). Monseniorul Rino Fisichella, Episcop auxiliar la Roma şi unul dintre prelaţii însărcinaţi cu pregătirea gesturilor de căinţă ale Bisericii în vederea Anului Sfânt, a afirmat în cadrul publicaţiei citate că “în cursul celebrării Jubileului, Papa ar putea face un gest de o mare valoare simbolică pe tema necesităţii iertării”. Predicatorul italian Girolamo Savonarola (1415-1498) şi predicatorul ceh Jan Hus (1369-1415), arşi pe rug, figurează printre victimele Inchiziţiei şi ar putea fi reabilitaţi şi chiar declaraţi martiri printr-un proces de beatificare. O comisie a Ordinului benedictin – căruia îi aparţinea Girolamo Savonarola – a pregătit deja pentru Sfântul Scaun un dosar referitor la fostul stareţ al Mănăstirii San Marco din Florenţa. Totodată, o comisie episcopală cehă reexaminează perioada sumbră în timpul căreia nu doar reformatorul ceh, Jan Hus, dar şi adepţii săi, au fost persecutaţi de Inchiziţie. Toate comisiile episcopale naţionale care au misiunea să pregătească, alături de Roma, celebrarea Jubileului din anul 2000, au fost invitate să reflecteze la gesturi de pocăinţă ale propriilor lor ţări, care să vină atât din partea credincioşilor, cât şi a responsabililor Bisericilor locale.

O comisie de anchetă instituită de Papa Ioan-Paul al II-lea pentru examinarea procesului căruia i-a fost victimă Galileo Galilei a conchis că Inchiziţia a interpretat prea rigid textele sacre care situează Pământul în centrul Universului, dar a apreciat că Galilei a comis eroarea de a afirma ceea ce, la vremea respectivă, nu era decât o ipoteză.

În acelaşi spirit al pocăinţei colective, în cursul anului 1999 va avea loc un simpozion pe tema rădăcinilor antisemitismului în lumea creştină. Vor participa la acesta doar creştinii, urmărindu-se studierea rădăcinilor antisemitismului ca problemă internă a Bisericilor creştine. “Vrem îndeosebi să formulăm o judecată teologică, a afirmat părintele Cottier. Cum a fost posibil să rămână pasivi creştini, episcopi, papi şi chiar sfinţi, să tolereze şi poate chiar să fie, ei înşişi, autori ai persecuţiilor împotriva evreilor, justificându-le prin raţiuni de credinţă”, a conchis acesta.

În cadrul aceloraşi preocupări, Vaticanul a publicat încă din luna martie 1998 un document intitulat: “Ne amintim: o reflecţie asupra Holocaustului”, care recunoaşte că Holocaustul “reprezintă o pată de neşters în istoria secolului care se încheie curând”.

x

x x

După Înălţarea lui Iisus Hristos la cer şi după Coborârea Duhului Sfânt, apostolii au plecat în lume să răspândească Cuvântul Evangheliei. În Europa, cei doi fraţi apostoli, Petru şi Andrei, s-au îndreptat unul spre Roma, celălalt spre Tomis (Constanţa de astăzi), două mari metropole ale antichităţii, luând, concomitent, cunoştinţă de învăţătura creştină. În decursul celor două milenii care au urmat, biserica lui Iisus Hristos a fost atrasă în numeroase jocuri politice care au dus la scindarea ei în lumi rivale, iar glacialitatea dintre ele nu s-a topit nici după căderea comunismului. Recent, Papa Ioan-Paul al II-lea a ajuns să viziteze chiar şi unicul stat declarat ateu din lumea creştină, Cuba, ca şi unele state cu majoritate protestantă sau chiar musulmană, dar nu i s-a dat posibilitatea să păşească şi într-o ţară ortodoxă.

Patriarhia Română devine acum o clarvăzătoare şi o deschizătoare de drum care, înaintea altora cu vechi tradiţii ortodoxe (Ierusalim, Moscova, Atena, etc.), a înţeles să facă prima această înţeleaptă invitaţie frăţească. Acceptarea de către Sanctitatea Sa, Papa Ioan-Paul al II-lea, să vină în vizită oficială în România, are semnificaţia unui eveniment cu totul excepţional. Vizitarea unei ţări preponderent ortodoxe de către Papă, se constituie ca o premieră absolută, cu atât mai mult cu cât ea vine pe fondul unor lungi discuţii între două biserici din acelaşi trunchi, pentru o împăcare ce trebuie să şteargă traseele schismei survenite cu secole în urmă. Pentru România, primirea cu zece ani în urmă a Şefului Bisericii Ortodoxe Române, Patriarhul Teoctist, la Vatican şi întâlnirea cu Sanctitatea Sa Papa aveau să constituie un prim semn al apropierii, în gând şi fapt, a celor două biserici. În cei zece ani care au trecut de la acea întâlnire, în România au avut loc prefaceri foarte mari şi în spaţiul spiritual al credinţei în Dumnezeu, în schimbarea unor mentalităţi poluate de morbul ateismului, precum şi a unor practici care au periclitat scopul esenţial al Bisericii Ortodoxe. S-au creat condiţiile unor înţelegeri deschise ale binelui şi răului care au dus la învolburarea patimilor între bisericile ortodoxe, catolice şi greco-catolice. 

S-au creat, de asemenea, posibilităţile unui dialog fructuos, menit să reconceapă înţelegerea deasupra orgoliilor.

Şi în plan politic, vizita Papei Ioan-Paul al II-lea are o dimensiune deosebită. Într-o lume zguduită de conflicte interetnice, de războaie, de cataclisme naturale, de forţa brută, întâlnirile Papei cu oamenii din cele mai diferite ţări ale lumii au căpătat înălţimea unui mesaj sfânt spre înţelegere şi pace, spre civilizaţie în credinţă, spre izbăvirea păcatelor. România primeşte vizita Papei Ioan-Paul al II-lea ca un semn al drumului civilizator spre Europa, acea Europă care a avut şansa de a fi fost ferită de aripa neagră a ateismului impus. Trăind într-o zonă destabilizată de războaie, conflicte, de creşterea unor tendinţe fundamentaliste, România şi-a păstrat o stabilitate, reuşind să îndepărteze pericolul unor conflicte interreligioase şi să găsească o cale de nivelare a asperităţilor. Într-o asemenea postură se află România când se aşteaptă vizita ecumenică acceptată a Papei Ioan-Paul al II-lea.

Referindu-se la importanţa acestei vizite, ambasadorul României la Vatican, Theodor Baconsky, declara că vizita Papei va fi un “eveniment major” pentru relaţiile dintre ortodocşi şi catolici şi preciza: “Este vorba de un eveniment de importanţă europeană, dacă nu mondială, mai ales în ce priveşte apropierea dintre ortodocşi şi catolici, şi care ar putea contracara prejudecăţile privind aşa-numita impermeabilitate a lumii ortodoxe”.

Declaraţia oficială a Vaticanului privind vizita Papei Ioan-Paul 

al II-lea în România a fost completată de cuvântul Monseniorului Francesco Pio Tamburrino: “Vizita Papei, suntem siguri cu toţii, va fi o mare binecuvântare pentru toţi românii. E posibil ca alte Biserici ortodoxe să critice Bucureştiul, dar asta nu ar fi decât o altă dovadă că pasul Bisericii Ortodoxe Române nu a fost concertat cu nimeni. Preafericitul Teoctist demonstrează astfel că este capul unei Biserici care a ştiut să trateze fără patimă problemele postcomunismului”.

Toate semnele de până acum ale Pontificatului Papei Ioan-Paul 

al II-lea arată că, prin personalitatea excepţională a Sanctităţii Sale, a început un nou şi rodnic capitol al istoriei Papalităţii.

